Polis akan kenal pasti 3 anggota LTTE ugut bunuh Ayob Khan

JOHOR BAHRU, 5 Jamadilawal 1442H, Ahad – Polis Johor akan bekerjasama dengan Polis Selangor untuk mengenal pasti tiga individu dipercayai anggota kumpulan pengganas, Harimau Pembebasan Tamil Eelam (LTTE), yang didakwa mahu membunuh Datuk Ayob Khan Mydin Pitchay.

Sebelum ini, Ayob Khan yang juga Ketua Polis Johor menerima ugutan bunuh menerusi satu panggilan telefon oleh orang awam kepada pegawainya.

Berdasarkan maklumat yang diterima, ugutan dilakukan tiga anggota LTTE warga tempatan yang berada di Selangor.

Beliau berkata, panggilan telefon itu mengatakan ada tiga orang anggota LTTE dari Selangor akan datang ke Johor untuk membunuhnya.

“Maklumat itu diberikan secara terperinci tiga anggota LTTE terbabit berserta alamat rumah mereka.

“Kita tengah buat siasatan dan siasatan sedang dijalankan. Kita juga meminta bantuan daripada Polis Selangor berhubung isu ugutan bunuh ini,” katanya

Bagaimanapun, Ayob Khan tidak mengetahui motif ugutan kerana beliau sudah meninggalkan tugas Ketua Penolong Pengarah Bahagian Anti-Pengganas (E8) Cawangan Khas Bukit Aman sejak menyandang jawatan Ketua Polis Johor, Februari lalu.

“Saya tidak buat (siasat) isu keganasan lagi selepas itu. Jadi saya tidak pasti mengapa (motif ugutan).

“Mungkin kerana LTTE akan dikeluarkan dari senarai pengganas oleh Kementerian Dalam Negeri (KDN), itu juga tidak dapat dipastikan,” katanya.


Kemalangan ketika mabuk waktu siang wajar dipenjara lebih lama

BANGI, 17 Muharram 1442H, Sabtu – Individu yang didapati mabuk sehingga mengakibatkan berlakunya kemalangan pada waktu siang wajar dikenakan hukuman berat.

Naib Presiden Ikatan Muslimin Malaysia (ISMA), Prof Dr Zainur Rashid Zainuddin berkata, oleh kerana perbuatan mabuk pada ketika matahari terbit merupakan sesuatu yang luar biasa, maka tidak salah sekiranya pesalah dipenjarakan dalam tempoh masa yang lama.

“Biasanya pemandu mabuk buat jenayah di sebelah malam. Namun bagi yang memandu mabuk di siang hari, layaknya mesti disumbat dalam penjara dengan tempoh yang lebih lama,” katanya dalam hantaran di Facebook, hari ini.

Beliau berkata demikian sebagai mengulas kemalangan melibatkan kenderaan bertentang arus di Klang Lama.

Polis kini sedang mengesan dua individu yang terlibat dalam kemalangan yang berlaki petang semalam itu.

Menerusi rakaman yang tular, individu terbabit yang memandu sebuah kenderaan jenis Volvo telah memasuki laluan bertentangan hingga menyebabkan kenderaan yang dipandu melanggar bahagian hadapan kereta Produa Myvi berwarna hitam.

Dalam satu kenyataan, Jabatan Siasatan Dan Penguatkuasaan Trafik Kuala Lumpur memaklumkan, seorang pengadu telah membuat laporan di Balai Polis Trafik Kuala Lumpur berhubung kejadian tersebut.

Berdasarkan maklumat, pemandu Volvo tinggal di alamat di Taman Aman, Jalan Dato Lim Hoe Lek, Kuantan manakala pemilik kenderaan jenis Myvi pula tinggal di alamat Jalan Riang Taman Gembira, Jalan Kuchai Lama.

Kemalangan itu melibatkan seorang lelaki dan seorang wanita berbangsa Cina.

Kelab Info Malaysia menerusi hantaran di Facebook memberitahu, pada mulanya orang ramai yang melihat insiden tersebut beranggapan bahawa pemilik kedua-dua kenderaan sedang bergaduh.

Bagaimanapun, ketika dihampiri, pemandu Volvo terbabit dipercayai berada dalam pengaruh alkohol ekoran kenderaannya berbau minuman keras.

Pemandu Volvo terbabit kemudiannya ditahan orang ramai untuk diserah kepada pihak polis tanpa ada sebarang kejadian tidak diingini berlaku.


Bantuan khas kewangan RM1,000 untuk penjawat awam Perak

IPOH, 14 Ramadan 1443H, Sabtu – Kerajaan Perak mengumumkan pemberian bantuan khas kewangan sebanyak RM1,000, kepada setiap penjawat awam di negeri itu.

Menteri Besar, Datuk Seri Saarani Mohamad berkata, penyaluran bantuan khas tersebut, dibuat bersama dengan pembayaran gaji bulan April iaitu pada 25 April 2022.

“Pemberian ini adalah bagi menghargai jasa dan pengorbanan penjawat awam dalam memikul tanggungjawab menyampaikan perkhidmatan kepada rakyat.

“Ia juga turut melibatkan kakitangan di bawah skim ‘Contract Of Service’ dan ‘Contract For Service’,” katanya dalam satu kenyataan hari ini.

Saarani berkata, turut menerima bantuan khas tersebut adalah Guru Sandaran Tidak Terlatih (GSTT), guru i’dadi, guru thanawi, guru tadika Islam, Orang Besar Jajahan, pegawai sambilan harian dan Tok Batin.

Selain itu katanya, buat julung kalinya, bantuan khas Aidilfitri akan turut disalurkan kepada bekas Ahli Dewan Undangan Negeri dengan kadar RM500 seorang.

Saarani berkata, bantuan khas berkenaan memperuntukan sebanyak RM7.9 juta dan akan memanfaatkan 7,907 penjawat awam Negeri Perak. – Bernama


Ultra kiasu tak tahu malu, ‘terhegeh-hegeh’ minta jawatan TPM

BANGI, 10 Muharram 1443H, Khamis – Dasar muka tak malu! Ketika Tan Sri Muhyiddin Yasin meletak jawatan sebagai Perdana Menteri akibat tiada sokongan majoriti, Pakatan Harapan (PH) dengan sombong menolak pembentukan kerajaan perpaduan.

Namun selepas mengetahui Perikatan Nasional (PN) kemungkinan besar memimpin semula negara, dengan muka tak malu menawarkan supaya jawatan Timbalan Perdana Menteri diberikan kepada PH.

Demikian tempelak pemerhati politik, Prof Dr Ridhuan Tee Abdullah mengulas cadangan pemimpin veteran parti tamak haloba DAP, Lim Kit Siang supaya membentuk ‘Kabinet perang’ bagi melawan penularan wabak COVID-19.

Kononnya, Kabinet Perang perlu melibatkan semua ‘kuasa politik di Parlimen’ dan diketuai salah seorang daripada calon Perdana Menteri yang telah dikemukakan kepada Yang di-Pertuan Agong.

“Sekiranya hanya ada dua nama untuk jawatan perdana menteri, seorang boleh dilantik sebagai perdana menteri dan seorang lagi sebagai timbalan perdana menteri untuk membentuk Kabinet Perang ini,” dakwa Kit Siang.

Membidas hasrat itu, Ridhuan Tee berkata, lebih baik jawatan berkenaan ditawarkan kepada ahli akademik dan profesional di negara ini daripada ditawarkan kepada PH.

“Apa kamu ingat, PN sudah ketandusan orang yang berkaliber dan berwibawa untuk memimpin negara sehingga terpaksa menawarkan kepada kamu?

“Kalau kamu ini jenis orang baik dan jujur, ketika PH memerintah selama 22 bulan, juga majoriti tipis, pernahkah kamu menghulurkan menjemput PN untuk berada dalam Kabinet yang dibentuk.

“Ada kamu buat bapa ultra kiasu? Bukan sahaja kamu tidak buat, tetapi kamu buat pelantikan Kabinet ikut suka hati kamu sahaja tanpa melihat populasi penduduk,” bidasnya dalam kenyataan hari ini.

Membidas lagi, Ridhuan Tee berkata, jika selepas pembentukan kerajaan baharu di bawah PN, PH masih lagi membuat kacau, maka sudah sampainya mereka dihalau keluar daripada dewan.

Ini kerana tindakan itu jelas menderhaka kepada Yang di-Pertuan Agong, katanya.


Presiden Perancis positif COVID-19

PARIS, 2 Jamadilawal 1442H, Khamis – Presiden Perancis, Emmanuel Macron disahkan positif COVID-19, kata pejabatnya hari ini.

Menerusi satu kenyataan, Istana Presiden Elysee berkata, pemeriksaan ke atas Macron, 42, dibuat selepas menunjukkan simptom-simptom bagi jangkitan itu.

“Seiring dengan peraturan kesihatan saat ini yang diguna pakai untuk semua orang, Presiden Republik akan mengasingkan dirinya selama tujuh hari.

“Beliau akan terus bekerja dan menjalankan aktivitinya dari jauh,” katanya.

Presiden Perancis mengadakan pertemuan dengan beberapa pemimpin Eropah terkemuka baru-baru ini.

Sebahagian daripada mereka mengumumkan untuk kuarantin diri selepas Macron didiagnos menghidap COVID-19.

Perdana Menteri Sepanyol, Pedro Sanchez dan Presiden Majlis Eropah, Charles Michel berkata, mereka akan menjalani kuarantin sebagai langkah berjaga-jaga. – Agensi


Hutang negara 56.8 peratus, masih pada had dibenarkan

KUALA LUMPUR, 1 Jamadilawal 1442H – Nisbah hutang kerajaan Persekutuan pada akhir November lepas mencatatkan RM818.2 bilion atau 56.8 peratus daripada Keluaran Dalam Negara Kasar (KDNK), kata Menteri Kewangan, Tengku Datuk Seri Zafrul Tengku Abdul Aziz.

Menurutnya, paras hutang itu masih di bawah had 60 peratus KDNK yang ditetapkan.

“Status kedudukan hutang kerajaan adalah berdasarkan statutori di bawah Akta Langkah-Langkah Sementara Bagi Pembiayaan Kerajaan (Penyakit Koronavirus 2019(COVID-19) Akta 830 meliputi Sekuriti Kerajaan Malaysia (MGS), Terbitan Pelaburan Kerajaan Malaysia (MGII) dan Bil Perbendaharaan Islam Malaysia (MITB).

“Ini menunjukkan hutang negara berada pada had yang dibenarkan,” katanya pada persidangan Dewan Negara di sini hari ini.

Beliau menjawab soalan tambahan Senator Mohd Yusmadi Mohd Yusoff yang ingin tahu sama ada hutang kerajaan berada pada had yang dibenarkan.

Ketika menjawab soalan asal Mohd Yusmadi mengenai status hutang kerajaan berhubung projek mega yang dibatalkan kerajaan Pakatan Harapan, Tengku Zafrul memaklumkan, obligasi pembayaran hutang tetap diteruskan seperti terkandung dalam perjanjian berkaitan.

Mengulas lanjut, beliau berkata, beberapa projek yang ditangguhkan seperti Transit Aliran Ringan 3 (LRT3),Tren Aliran Transit Massa 2 (MRT 2) serta Projek Laluan Rel Pantai Timur (ECRL) diteruskan semula dengan skop dan kos yang ditambah baik.

“Pada masa sama, projek Kereta Api Berkelajuan Tinggi (HSR) Kuala Lumpur-Singapura, Trans Sabah Gas Pipeline (TSGP), Tren Aliran Transit Massa 3 (MRT 3) dan Multi Product Pipeline (MPP) masih dalam proses rundingan untuk diteruskan semula,” jelasnya. – Bernama


Ronnie Liu kurang ajar, serlah sikap sebenar pemimpin DAP terhadap pihak berkuasa

BANGI, 25 Zulkaedah 1442H, Selasa – Tindakan Ahli Jawatankuasa DAP Kebangsaan, Ronnie Liu Tian Khiew menimbulkan kekecohan di pekarangan Mahkamah Raub semalam, memperlihatkan perasaan sebenar pemimpin parti tamak haloba terhadap pihak berkuasa dan undang-undang di negara ini.

Bagaimanapun, perbuatan itu bukan sesuatu yang pelik kerana ADUN Sungai Pelek sebelum ini juga amat terkenal dengan keceluparannya dalam pelbagai isu.

Antaranya berkaitan lesen arak, perkauman, menghina raja dan mengajak rakyat memberontak menggulingkan Agong.

Biarpun begitu, kali ini Ronnie Liu sekali lagi bertindak kurang ajar bahkan melanggar prosedur operasi standard (SOP) dengan merentas negeri ketika Perintah Kawalan Pergerakan Diperketatkan (PKPD) di Sungai Pelek, kata Setiausaha Agung BERJASA, Ir Ts Muhammad Lukman Al Hakim Mohamad.

Apa yang lebih dikesali, beliau turut mengganggu tugas penjawat awam yang diperintahkan melanjutkan tempoh reman terhadap 18 orang penceroboh kebun Musang King di Raub.

“Kacau bilau yang ditimbulkan ADUN Sg Pelek, Ronnie Lui beserta konco-konconya yang bersifat cauvinis, gangster dan tidak bertamadun itu membuktikan perasaan sebenar pimpinan DAP terhadap pihak berkuasa dan undang-undang di Malaysia.

“Tabik dan hormat dari saya kepada abang polis yang sangat berani dan tenang dalam mengawal huru-hara yang berlaku di perkarangan Mahkamah Raub semalam,” katanya dalam kenyataan hari ini.

Atas sebab itu, Muhammad Lukman berpandangan anggota polis yang bertugas dengan penuh keberanian dan tertib dalam kes itu harus diberikan penghargaan khas dan dinaikkan pangkat.

“Manakala Ronnie Liu, Wong Tack dan Tengku Zulpuri wajar ditunjukkan jalan keluar dari dunia politik Malaysia yang penuh adab dan kesopanan dalam Pilihan Raya Umum (PRU) akan datang,” tegasnya.

Terdahulu, seramai 18 penceroboh haram kebun durian Musang King yang ditahan kerana disyaki menceroboh Hutan Simpan Kekal (HSK) Batu Talam di Raub, direman dua hari, bermula semalam.

Mereka ditahan selepas melakukan beberapa provokasi terhadap kakitangan Jabatan Perhutanan Negeri Pahang (JPNP) ketika operasi memusnahkan pokok durian Musang King di Hutan Simpan Kekal (HSK) Batu Talam, Raub.

Bagaimana proses permohonan reman di pekarangan Mahkamah Raub kecoh selepas berlaku pertengkaran antara pihak berkuasa dan beberapa pemimpin politik.


Larangan jual arak untuk kawal pihak tak bertanggungjawab

KUALA LUMPUR, 13 Rabiulakhir 1443H, Khamis – Pendekatan Kementerian Wilayah Persekutuan melarang penjualan arak di kedai serbaneka dan runcit sekitar bandar raya ini bertujuan mengawal pihak tidak bertanggungjawab mengambil kesempatan menjual samsu (arak) haram.

Menteri Wilayah Persekutuan Datuk Seri Shahidan Kassim berkata ia juga dapat mengurangkan aksesibiliti pengeluaran lesen penjualan produk itu selain dapat mengurangkan masalah sosial.

“Kita perlu kawal pengeluaran lesen ini, beri (lesen penjualan) untuk tempat-tempat khas sahaja,” katanya semasa menggulung perbahasan Rang Undang-undang Perbekalan 2022 peringkat dasar di Dewan Rakyat hari ini.

Beliau membangkitkan perkara itu selepas beberapa Ahli Parlimen daripada blok pembangkang antaranya Teresa Kok (PH-Seputeh), Fong Kui Lun (PH-Bukit Bintang), Tan Kok Wai (PH-Cheras) dan Lim Lip Eng (PH-Kepong) yang mempersoalkan keputusan kementerian itu tentang isu penjualan arak.

Mengulas lanjut, Shahidan berkata minuman itu masih boleh didapati di premis-premis yang dibenarkan antaranya pasar raya besar, kompleks perdagangan dan pusat beli-belah.

“Kita juga benarkan penjualan arak (liquor) di premis khusus menjual minuman keras berlesen yang beroperasi di Kuala Lumpur seperti pub, bar dan restoran secara dine-in.

“Pengusaha atau pemilik premis itu juga masih boleh memperoleh Lesen Minuman Keras (LMK) daripada Dewan Bandaraya Kuala Lumpur mengikut syarat ditetapkan,” katanya.

Beliau berkata bagi kedai ubat tradisional seperti kedai ubat Cina, penjualan ‘liquor campuran’ dan liquor pure yang diluluskan Kementerian Kesihatan (KKM) bagi tujuan perubatan tradisional masih boleh dijual.

Beliau berkata beberapa pertubuhan bukan kerajaan juga telah mengeluarkan kenyataan menyokong tindakan DBKL dalam mengawal selia penjualan minuman keras.

“Saya juga telah mengadakan sesi libat urus berkaitan perkara ini bersama pengeluar, pembotol, pengedar, pemborong dan peruncit termasuk pemilik kedai serbaneka. Mereka memahami hasrat dikenakan Lembaga Perlesenan Eksais Wilayah Persekutuan Kuala Lumpur,” katanya. – Bernama


Rampas tanah Palestin, rejim Israel kini mulakan projek di Sheikh Jarrah

RAMALLAH, 9 Jamadilawal 1443H, Selasa – Majlis perbandaran Israel di Baitulmaqdis telah memulakan projek di tanah milik Palestin di pintu masuk kawasan kejiranan Sheikh Jarrah – yang dirampas sebelum ini kononnya atas alasan ‘kepentingan awam’.

Agensi berita WAFA melaporkan, petugas perbandaran dan jentolak memulakan kerja pembersihan ke atas tanah – yang berkeluasan kira-kira 4,700 meter persegi – milik empat keluarga Palestin yang digunakan sebagai tempat cuci dan letak kereta.

Oktober lalu, Mahkamah Tinggi Israel membenarkan majlis perbandaran mengambil alih tanah Palestin itu bagi tujuan menubuhkan taman kepada pendudukan haram, kerana didakwa berdekatan dengan kuil Shimon HaTzedik.

Majlis perbandaran mengeluarkan keputusan untuk merampas tanah itu pada 2016 selepas beberapa percubaan gagal ekoran penentangan pengambilalihan daripada empat keluarga Palestin.

Shadi Nassar, salah seorang penyewa di tanah berkenaan memberitahu bahawa majlis perbandaran menyerahkan notis pengusiran serta-merta semalam, dan mengugut akan mengenakan denda berat jika gagal berbuat demikian.

“Kami mula rombak tempat cuci kereta dan tempat letak kereta yang digunakan lebih 40 bas dan tiga kontena yang berfungsi sebagai pejabat, tapi hari ini majlis perbandaran mula musnahkan tanah ini,” katanya.-  Agensi


Wartawan, aktivis Palestin lancar kempen protes Facebook

RAMALLAH, 19 Rabiulakhir 1443H, Rabu – Wartawan dan aktivis Palestin melancarkan kempen bagi menyuarakan pendapat serta menolak tindakan syarikat gergasi media sosial, Meta yang masih menapis kandungan pro-Palestin di platform Facebook.

Kempen yang dinamakan sebagai ‘Facebook Sekat Baitulmaqdis’ itu dilancarkan selepas tindakan besar-besaran Meta menyekat dan mengehadkan laman Facebook milik media Palestin serta ribuan akaun peribadi rakyat termasuk wartawan dari negara itu.

Pusat Sosial Sada dalam kenyataan berkata, tindakan itu menyasarkan laman media Palestin ekoran liputan tanpa henti terhadap siri pencabulan hak asasi manusia oleh rejim pengganas Israel di seluruh negara termasuk Baitulmaqdis.

Menerusi kempen itu, aktivis mengecam dasar ‘double standard’ yang dilakukan Meta terhadap Palestin, katanya.

“Meta meningkatkan tindakan kerasnya terhadap naratif Palestin dengan alasan yang lemah, dan tidak menyekat hasutan Israel yang menyeru pembunuhan dan penahanan rakyat Palestin terutama selepas insiden di Baitulmaqdis, baru-baru ini,” katanya.

Kempen itu menuduh Meta mengabaikan naratif Palestin yang menjelaskan jenayah penjajahan Israel di Baitulmaqdis dengan menapis ketat kandungan pro-Palestin tanpa mengambil kira situasi sebenar.

“Sementara, banyak pula halaman Israel secara bebas dan terang-terangan menyeru agar rakyat Palestin dibunuh dan menghasut keganasan terhadap mereka,” kata pusat itu. – Agensi


Tun tak ikhlas puji DAP, Kit Siang pun sama terima sebab nak bolot kerusi Kabinet

BANGI, 17 Zulkaedah 1441H, Khamis – Rakyat diingatkan supaya tidak terpengaruh dengan putar belit mainan politik bekas Pengerusi Pakatan Harapan (PH), Tun Dr Mahathir Mohamad dan Presiden PKR, Datuk Seri Anwar Ibrahim, apatah lagi mempercayai bahawa parti tamak haloba, DAP telah berubah.

Ketua Media Pertubuhan Muafakat Sejahtera Masyarakat Malaysia (MUAFAKAT), Haji Rashidi Haris berkata, Dr Mahathir memuji DAP kerana ada dalam kalangan ahli parti itu terdiri daripada orang Melayu liberal.

Rashidi berkata, pendirian Dr Mahathir itu berubah dan sama sekali tidak seperti ketika beliau bersama Barisan Nasional (BN) dahulu, yang sering mengisi segenap ruang menyerang parti rasis berkenaan.

“Hari ini skrip Tun Mahathir sudah berubah 180 darjah dari gelap gelita tiba-tiba menjadi terang-benderang terhadap DAP.

“Kenyataannya sudah jauh berbeza daripada apa yang dahulunya pernah beliau ucapkan. Persoalan mula timbul apakah apa yang dikatakan itu benar-benar jujur dan ikhlas?,” katanya dalam kenyataan, hari ini.

Sebelum ini, Dr Mahathir mendakwa DAP sudah banyak berubah berbanding era ketika beliau menjadi Perdana Menteri keempat dan Presiden UMNO.

Dakwanya, berbanding DAP yang ‘sangat Cina’ dulu, parti itu kini mampu memenangi kerusi walaupun meletakkan orang Melayu sebagai calon.

Mengulas perkara itu, Rashidi percaya pujian bekas Perdana Menteri itu tidak ikhlas kerana Dr Mahathir didakwa terkenal dengan kelicikannya bermain politik sehingga memaksa ramai yang berundur.

“Dan hari beliau berkata DAP sudah berubah, bolehkah Lim Kit Siang dan Lim Guan Eng mempercayai kata-kata Tun Mahathir ini? Jawapannya tuan-puan boleh cari sendiri.

“Mungkin kerana mengharapkan kembali mendapat kuasa, Lim Kit Siang terpaksa berpura-pura menerima Tun sebagai sekutunya, dalam masa yang sama menyusun strategi mahu membolot dan menguasai sebanyak boleh kerusi Kabinet,” katanya.

Katanya, tidak hairan jika empat figura politik dalam Pakatan Harapan (PH) –  Dr Mahathir, Anwar, Kit Siang dan Mohamad Sabu – bergabung semula sekiranya keadaan terlalu terdesak, dengan alasan kononnya mahu menyelamatkan Malaysia daripada bekas Perdana Menteri, Datuk Seri Najib Razak.

“Walau apapun mainan yang mahu dilagukan oleh Tun Mahathir dan Anwar Ibrahim, rata-rata pengundi Melayu sudah muak dengan keduanya yang mempergunakan siapa sahaja untuk kepentingan politik mereka.

“Sejarah telah menunjukkan bagaimana parti-parti dalam negara daripada UMNO, PAS, DAP dan PKR telah dijadikan tunggangan Tun Mahathir demi mencapai matlamatnya,” katanya.


17 termasuk 5 kanak-kanak maut serangan udara di Sudan

KHARTOUM, 29 Zulkaedah 1444H, Ahad – Pergolakan di Sudan semakin parah apabila serangan udara di selatan Khartoum menyebabkan 17 orang termasuk lima kanak-kanak terbunuh dan 25 rumah musnah.

Kementerian Kesihatan Khartoum mengesahkan laporan sukarelawan tempatan itu, ketika pengantara mendorong puak yang berperang ke arah gencatan senjata baharu.

Serangan itu adalah yang terbaru dalam siri serangan udara dan artileri ke atas daerah miskin dan padat penduduk di bandar itu di mana kebanyakan penduduk tidak mampu menampung kos hidup.

Pertempuran antara tentera Sudan dan Pasukan Sokongan Pantas (RSF) separa tentera memasuki bulan ketiga tanpa kedua-dua pihak mendapat kelebihan yang jelas.

Menurut Pertubuhan Bangsa-Bangsa Bersatu (PBB), peperangan itu menyebabkan 2.2 juta rakyat Sudan kehilangan tempat tinggal, membunuh ratusan orang dan menyebabkan wilayah Darfur berdepan ‘malapetaka kemanusiaan’.

Tentera mempunyai kelebihan kuasa udara di Khartoum dan bandar jirannya Omdurman dan Bahri, manakala RSF telah meletakkan pasukannya di kawasan kediaman kejiranan.

Pada Jumaat dan Sabtu lalu tentera meningkatkan serangan udara di beberapa kawasan perumahan.

Dalam ucapan yang disiarkan oleh tentera, jeneral tertinggi, Yassir Al-Atta memberi amaran kepada orang ramai supaya menjauhi rumah yang diduduki RSF.

“Kerana pada ketika ini, kami akan menyerang mereka di mana-mana sahaja.

“Antara kami dan pemberontak ini adalah peluru,” katanya seperti menolak percubaan pengantaraan. – Agensi


MP Permatang Pauh bantah keras promosi arak terbuka di pusat beli belah

BANGI, 17 Jamadilakhir 1444H, Selasa – Ahli Parlimen Permatang Pauh, Ustaz Muhammad Fawwaz Mohamad Jan membantah sekeras-kerasnya penjualan arak secara terbuka di Sunway Carnival Mall, Seberang Jaya.

Beliau menggesa pihak terbabit bertindak menutup promosi tersebut dengan kadar segera.

“Saya mendapat beberapa laporan dan aduan bahawa satu promosi secara besar-besaran berkaitan jualan arak jenama Carlsberg di ruang legar Sunway Carnival Mall, Seberang Jaya.

“Aduan tersebut daripada pengunjung-pengunjung muslim ke Sunway Carnival Mall dan menimbulkan rasa tak selesa di kalangan mereka.

“Mempromosi secara besar-besaran dan jualan terbuka ibarat mencabar sensitiviti umat Islam yang sensitif dengan arak,” katanya dalam kenyataan, hari ini.

Beliau menegaskan, umum mengetahui arak memabukkan dan mengundang permasalahan besar, dan banyak kes jenayah jalan raya yang meragut nyawa disebabkan pemandu mabuk.

“Jika dikaitkan implikasi perkara ini, Sunway Carnival Mall seolah-olah mempromosi arak untuk orang mabuk,” katanya.

Beliau berkata, pihak berkaitan sepatutnya menjaga sensitiviti umat Islam dan agama Islam sebagai agama rasmi.

“Mempromosi arak juga berselisihan dengan prinsip Rukun Negara yang ke-5 iaitu Kesopanan dan Kesusilaan,” katanya.


Rejim haram Israel mengganas tembak mati penduduk Palestin

RAMALLAH, 21 Zulkaedah 1444H, Sabtu – Rejim penjajah Israel menembak mati seorang penduduk Palestin di Tebing Barat yang diduduki, semalam.

Kementerian Kesihatan dalam satu kenyataan mengesahkan, Mehdi Bayadsa, 29, maut terkena peluru dari pendudukan haram berhampiran pusat pemeriksaan tentera Rantis, barat Ramallah.

Tentera mendakwa, askar ‘meneutralkan’ seorang penduduk Palestin yang tiba berhampiran persimpangan antara Tebing Barat dan Israel dengan kenderaan yang dicuri.

“Ketika askar IDF (tentera Israel) memeriksa kenderaannya, suspek menyerang seorang anggota kami dan cuba mencuri senjatanya.

“Susulan konfrontasi itu, seorang lagi askar di kawasan itu menembak secara langsung ke arah suspek dan meneutralkannya,” katanya.

Katanya lagi, seorang anggota tentera cedera ringan telah dibawa ke hospital dan insiden itu sedang disiasat.

Hampir tiga juta rakyat Palestin tinggal di Tebing Barat – yang telah diduduki Israel sejak Perang Enam Hari 1967.

Kira-kira 490,000 warga Israel tinggal di wilayah yang diduduki di penempatan yang dianggap haram di bawah undang-undang antarabangsa.

Menurut pengiraan AFP, sejak awal tahun ini, sekurang-kurangnya 157 rakyat Palestin, 21 warga Israel, seorang warga Ukraine dan seorang warga Itali terkorban dalam keganasan yang dikaitkan dengan konflik Israel-Palestin. – Agensi


Belia sudah tidak minat belajar di universiti?

MENDENGAR tazkirah selepas solat Tarawih dari Prof Dr Mokmin Basri, Timbalan Rektor KUIS di Masjid KUIS. Selepas witir mengambil masa beliau sebentar berbual-bual bersambung dengan moreh.

Saya berkongsi kebimbangan yang sama dengan apa yang beliau suarakan di dalam tazkirahnya berkenaan dengan situasi sekarang yang menyaksikan golongan belia sudah mula tidak mahu mengambil beban untuk belajar di universiti menguasai satu-satu bidang ilmu.

Jika tamat universiti pun, berlaku juga suasana di mana mahasiswa menumpukan diri di kerjaya lain di luar dari bidangnya. IPTA terpaksa turun padang untuk mencari pelajar; fenomena yang tidak pernah berlaku 10 tahun lepas.

Tambahan dari saya, banyak faktor yang boleh dilihat dan disenaraikan. Bukan salah golongan belia tetapi banyak faktor lain yang menyumbang kepada fenomena ini.

1. Kos di universiti yang semakin mahal dari hari ke hari. Ditambah dengan biasiswa yang semakin kurang. Jika ada pinjaman pun, pinjaman itu sendiri tidak memenuhi keseluruhan keperluan pelajar di universiti, perlu kepada tambahan dari sumber lain juga.

2. Peluang pekerjaan selepas tamat di universiti yang semakin mengecil dalam kebanyakan bidang. Hutang pinjaman di universiti hanya akan membebankan belia yang terkapai-kapai mencari pekerjaan.

3. Peluang menjana kewangan melalui beberapa aktiviti yang lebih mudah tanpa perlu kepada ijazah dan sebagainya. Menjadi pemandu grab mungkin lebih selesa untuk sebahagian belia. Menjadi youtuber/instafamous juga boleh jadi pilihan yang baik untuk menjana kewangan menampung keperluan hidup.

4. Media sosial yang menjadikan belia tidak pandai berinteraksi secara fizikal. Deria belia hanya hidup dengan komen dan ‘like’ di media sosial. Ini sekali gus menjadikan deria kesedaran untuk menanggung beban membangunkan negara secara aktif juga semakin hilang.

Dan mungkin banyak lagi faktor lain juga boleh disenaraikan.

Fenomena ini akhirnya menjebakkan belia ke masalah lain pula seperti:

1. Kemahuan untuk mendirikan rumah tangga dan menanggung beban keluarga akan semakin menurun.

2. Ketidakstabilan kerjaya dan emosi yang membawa kepada gangguan terhadap keharmonian rumah tangga.

3. Bilangan anak-anak bagi satu keluarga akan semakin menurun. Jika sekarang pun satu keluarga mungkin ada dua orang anak secara purata, berbeza dengan 20 tahun lepas yang satu keluarga ada lima orang anak secara purata. Ini akan bagi kesan kepada kestabilan negara pula.

4. Ruang kosong dalam bidang-bidang kritikal yang patut diisi oleh belia akibat dari fenomena sebahagian belia tidak mahu menanggung beban bidang pengajian di universiti akan membawa kepada kelompongan bidang tersebut kepada negara.

Apa akan jadi kepada negara 20 tahun akan datang jika tidak ada langkah drastik dan serius diambil dari sekarang.

Banyak kerja perlu dilakukan, ini sekadar lontaran masalah. Penyelesaiannya memerlukan satu perbincangan lain yang lebih panjang.

Wallahu a’lam.

Ustaz Muhammad Fauzi Asmuni
Presiden Ikatan Muslimin Malaysia (ISMA)


Mudarat besar pada negara jika CPTPP dilaksana

BANGI, 24 Jamadilakhir 1444H, Selasa – Pertubuhan PEMBELA memberi amaran mudarat besar boleh berlaku kepada pengeluar, usahawan, petani, penternak dan nelayan sekiranya Perjanjian Komprehensif dan Progresif Trans-Pasifik (CPTPP) kekal dilaksanakan.

Dalam satu kenyataan, PEMBELA menegaskan tidak mustahil golongan petani dan penternak bakal dianaktirikan di negara sendiri, malah berisiko gulung tikar selamanya jika CPTPP dilaksana tahun ini.

Bimbang kesan yang berlaku, PEMBELA bakal mengadakan satu sesi diskusi tertutup mengenai CPTPP kepada semua ahli gabungannya malam ini.

Menurut PEMBELA, diskusi bertajuk ‘CPTPP Perjanjian Pangkor 2.0’ yang akan diadakan atas talian pada jam 9 malam itu menampilkan Felo Kanan Majlis Tindakan Ekonomi Melayu Bersatu (MTEM), Azlan Awang, Pengerusi PEMBELA, Mahmud Hishamuddin dan CEO MTEM, A Yazid Othman.

“Fikir jangka masa panjang, jangan sesekali berikan kunci pintu kebinasaan ekonomi rakyat tempatan.

“Malam ini, PEMBELA akan mengadakan diskusi tertutup demi membantah pelaksanaan CPTPP demi menjaga kemaslahatan ekonomi rakyat terutamanya golongan pengeluar, usahawan, petani, penternak dan nelayan.

“Ayuh bersama-sama kami menentang pelaksanaan CPTPP, jangan biar sejarah ‘Perjanjian Pangkor 2.0’ kembali berulang,” katanya.

Untuk rekod, CPTPP adalah perjanjian perdagangan berkualiti tinggi yang memberikan layanan istimewa kepada anggotanya.

CPTPP merangkumi semua aspek perdagangan termasuk e-dagang, perusahaan milik negara dan disiplin tambahan bagi hak harta intelektual serta halangan teknikal perdagangan.

Bagaimanapun, perjanjian ini didakwa lebih mementingkan mereka yang terlibat dalam industri eksport tanpa menghiraukan kesan pada ekonomi tempatan khususnya perusahaan mikro, kecil dan sederhana (PMKS) yang terlibat dengan sektor perkhidmatan selain eksport.


Belum ada bukti minyak masak terapung di Indonesia dari Malaysia

KUALA LUMPUR, 6 Muharram 1444H, Khamis – Belum ada bukti atau maklumat minyak masak paket yang ditemukan terapung di perairan Indonesia yang tular di media sosial dibawa dari Malaysia, kata Menteri Komunikasi dan Multimedia Tan Sri Annuar Musa.

Annuar berkata sehubungan itu orang ramai diminta tidak membuat andaian sehingga ada kenyataan sahih dari pihak berkaitan mengenai berita berkenaan.

“Kita telah cuba dapatkan pengesahan dari media yang mengeluarkan berita itu, tetapi tidak ada satu pihak pun yang berikan butir-butir lanjut mengenai gambar-gambar yang ditularkan di akaun media sosial tertentu. Bagaimanapun maklumat awal yang kita terima minyak tersebut keluaran Indonesia sendiri,” katanya pada sidang media selepas mempengerusikan mesyuarat Pasukan Khas Jihad Tangani Inflasi di Bangunan Parlimen di sini hari ini.

Annuar yang juga pengerusi Pasukan Khas Jihad Tangani Inflasi berkata beliau telah meminta pihak Pertubuhan Berita Nasional Malaysia (Bernama) bagi membuat susulan mengenai perkara itu.

Sejak beberapa hari lepas, tular di media sosial mengenai penemuan ribuan paket minyak masak terapung berhampiran Pulau Jawa, Indonesia dan menimbulkan tanda tanya pelbagai pihak. – Bernama


Kebarangkalian rendah jerebu teruk landa selatan ASEAN

SINGAPURA, 6 Zulhijjah 1442H, Jumaat – Musim kering di rantau selatan ASEAN telah bermula dan dijangka berlanjutan hingga Oktober 2021, menurut Pusat Meteorologi Khas ASEAN (ASMC).

“Musim kering dikaitkan dengan bermulanya Monsun Barat Daya di rantau ini,” kata ASMC dalam laman webnya hari ini.

Pusat itu merujuk Brunei Darussalam, Indonesia, Malaysia, Singapura dan selatan Thailand sebagai wilayah selatan ASEAN.

Sepanjang tempoh ini, pusat itu menyatakan di khatulistiwa Lautan Pasifik diramalkan berada dalam keadaan neutral, tanpa pembentukan El Niño atau La Niña.

Bagaimanapun, di khatulistiwa timur perairan Lautan Hindi secara beransur-ansur menjadi panas dan diramalkan lebih panas berbanding biasa pada minggu berikutnya.

“Fenomena iklim ini, yang dikenali fasa negatif Dipole Lautan Hindi (IOD), kebiasaannya membawa lebih banyak hujan ke wilayah ini,” katanya.

Untuk tempoh Julai hingga Oktober, ASMC menyatakan curahan hujan diramal melebihi purata di kebanyakan bahagian di wilayah selatan ASEAN.

Cuaca hujan baru-baru ini di kebanyakan kawasan di rantau selatan ASEAN telah membantu mengurangkan pembentukan kawasan panas di kawasan yang sering tercetus kebakaran.

Walaupun terdapat kemungkinan curahan hujan lebih banyak dalam beberapa bulan akan datang, tetapi lebih banyak kawasan mudah terbakar mungkin bertambah sepanjang musim kemarau dan panas.

Fenomena monsun barat daya bermaksud angin tekanan rendah di rantau ini bertiup dari arah tenggara atau barat daya, dan kadang-kadang dari arah barat.

“Jerebu akan melanda andai asap kebakaran ditiup angin ke negara jiran,” katanya.

ASMC menjangkakan kebarangkalian berlakunya episod jerebu teruk seperti 2015 (El Niño) dan 2019 (tahun IOD positif) adalah rendah tahun ini.

Meskipun begitu, langkah pencegahan awal perlu diambil untuk mencegah terjadinya jerebu rentas sempadan di rantau ini.

Maklumat lanjut dan terkini mengenai cuaca dan jerebu boleh didapati di laman web ASMC di http://asmc.asean.org. – Bernama


Perubahan budaya penting untuk organisasi laksana transformasi: BNM

KUALA LUMPUR, 30 Syawal 1442H, Jumaat – Perubahan budaya perlu menjadi teras dalam mana-mana organisasi yang mahu kekal relevan, inovatif dan merealisasikan transformasi walaupun ia merupakan aspek yang paling mencabar dalam usaha tersebut, kata Timbalan Gabenor Bank Negara Malaysia (BNM), Marzunisham Omar.

Beliau berkata sebarang usaha untuk memacu transformasi tidak mungkin berjaya sekiranya wujud tentangan terhadap gesaan itu.

“Sebagai sebuah organisasi, Bank Negara Malaysia juga perlu menilai dan memikirkan dengan teliti mengenai bagaimana kami bekerja, dan mempertimbangkan kaedah lebih baik untuk menerapkan norma dan budaya korporat yang diinginkan.

“Apa yang kita pupuk secara sedar dari semasa ke semasa telah menjadi satu budaya kolaboratif yang kuat dan apa yang kita ingin kekalkan supaya menjadi lebih adalah sikap terbuka untuk lebih bereksperimen, belajar daripada kesilapan dengan lebih cepat di samping memperkukuh budaya bimbingan dan maklum balas,” katanya semasa menyampaikan ucaptama di Forum Ketua Pegawai Pembelajaran 2021.

Beliau berkata mandat dasar bank pusat juga melalui ujian tekanan secara dalaman dari segi budaya kerja apabila rakan sekerja digalakkan bersuara dan saling mencabar supaya langkah itu dapat mengurangkan isu kurang memahami dalam kalangan mereka.

Dalam usaha untuk mencapai hasil yang diinginkan, BNM menyedari perlunya pemimpin di semua peringkat organisasi menunjukkan tingkah laku yang tepat untuk memperkuat budaya kepercayaan, integriti, kolaborasi dan inovasi yang disasarkan.

Marzunisham berkata pada pandangannya, organisasi tidak mempunyai pilihan selain perlu menyediakan penambahan kemahiran dan pemerolehan kemahiran baharu dalam usaha memperkukuh kesiapsiagaan tenaga kerja.

Beliau berkata usaha membangunkan bakat, perancangan bagi penggantian, proses membantu pekerja baharu menyesuai dengan aspek sosial dan prestasi kerja serta memiliki pembelajaran korporat yang baik secara berterusan adalah teras organisasi berprestasi tinggi yang berjaya.

Akhir sekali, organisasi mesti memanfaatkan pembelajaran digital untuk mencapai impak yang lebih besar, katanya.

“Tahun lepas telah menyaksikan perubahan secara paksa daripada pembelajaran kelas secara tradisional kepada saluran maya. Ini telah mendorong peningkatan dalam aspek pembelajaran mampu diri dan dalam talian.

“Memandangkan wujudnya laluan pembelajaran adaptif yang dijana oleh algoritma dan kecerdasan buatan, ramai boleh belajar dengan lebih pantas berdasarkan keperluan pembelajaran unik masing-masing,” katanya.

Marzunisham berkata pandemik COVID-19 berlaku pada satu tempoh ketika dunia mengalami perubahan pesat di samping landskap ekonomi dan kewangan yang berkembang, dengan pandangan dari satu aspek bahawa situasi itu telah meningkatkan kebergantungan antara ekonomi dan syarikat manakala dari sudut lain pula memperlihatkan persaingan semakin sengit. – Bernama


Kenaikan harga ayam pada bulan Ramadan, lapor segera KPDNHEP

BAGAN SERAI, 5 Ramadan 1443H, Khamis – Orang ramai diminta melaporkan kepada Kementerian Perdagangan Dalam Negeri dan Hal Ehwal Pengguna (KPDNHEP) jika terdapat peniaga ayam di pasar awam di seluruh negeri Perak bertindak menaikkan harga ayam khususnya pada bulan Ramadan ini.

Pengerusi Jawatankuasa Perladangan, Pertanian dan Industri Makanan negeri Razman Zakaria berkata laporan itu perlu bagi membolehkan tindakan tegas diambil kepada peniaga yang mengambil kesempatan menaikkan harga ayam sehingga membebankan rakyat.

“Ayam merupakan sumber protein yang menjadi barangan keperluan dan harganya lebih rendah berbanding harga ikan.

“Jika harga ayam naik menyebabkan peniaga di bazar Ramadan juga mengambil kesempatan menaikkan harga jualan mereka kerana permintaan yang tinggi pada bulan ini dan ini akan membebankan rakyat. Jadi, saya minta agar laporkan segera,” katanya selepas melawat rumah seorang penduduk yang memerlukan bantuan Baitulmal di Kampung Parit Haji Taib 3 di sini, hari ini.

Beliau berkata bekalan ayam dan telur ayam ketika ini mencukupi kerana negeri ini merupakan antara pengeluar ayam terbesar di Semenanjung Malaysia.

Mengenai lawatannya hari ini, Razman berkata sebuah rumah baharu dilengkapi tiga bilik akan dibina bagi membantu kesulitan sebuah keluarga asnaf, Ahmad Gani bersama isteri dan enam anak berumur lima hingga 21 tahun, yang ketika ini menumpang di rumah milik saudaranya.

“Saya dapati lapan beranak ini terpaksa tidur berhimpit di ruang tamu kerana rumah itu mempunyai satu bilik sahaja. Keluarga ini akan dipindahkan ke sebuah rumah baharu tiga bilik di Kampung Alor Singa tidak lama lagi.

“Saya sudah membeli sebidang tanah mengandungi 80 lot untuk bina rumah baharu bagi menempatkan golongan asnaf ini,” katanya yang juga Ahli Dewan Undangan Negeri (ADUN) Gunung Semanggol.

Sementara itu, Ahmad, 55, yang bekerja kilang di Nibong Tebal, Pulau Pinang bersyukur atas keperihatinan Razman dalam membantu menyediakan sebuah rumah baharu kepada keluarganya.

“Saya tidak mempunyai tapak rumah sendiri walaupun ada membuat permohonan dengan Baitulmal untuk membina rumah baharu sebelum ini,” katanya. – Bernama


Noh Omar umum hala tuju politik esok

BANGI, 14 Zulkaedah 1444H, Sabtu – Bekas Ahli Parlimen Tanjong Karang, Tan Sri Noh Omar bakal mengumumkan hala tuju politiknya pada hari pertama siri jelajah Perikatan Nasional (PN) di peringkat negeri Selangor, esok.

Setiausaha Badan Perhubungan PAS Selangor, Roslan Shahir Mohd Shahir berkata, Noh dijemput menjadi tetamu khas bersama beberapa pemimpin PN termasuk Menteri Besar Kedah, Datuk Seri Muhammad Sanusi Md. Nor dan Pengerusi PN Selangor, Datuk Seri Mohamed Azmin Ali.

“Kita tengok esok, antara pengumuman penting dilakukan dalam PN oleh bekas Pengerusi Badan Perhubungan UMNO Selangor dalam siri pertama jelajah.

“Selepas ini, kita akan laksanakan jelajah di kesemua 22 Parlimen seluruh negeri,” katanya.

November tahun lalu, Noh mengumumkan peletakan jawatannya sebagai Pengerusi Perhubungan UMNO Selangor selepas hilang kepercayaan dengan kepimpinan Presiden, Datuk Seri Dr Ahmad Zahid Hamidi.

Bagaimanapun pada 28 Jaanuari lalu, beliau dipecat daripada UMNO disebabkan pelanggaran disiplin mengikut Perlembagaan parti kerana kesalahan pada Pilihan Raya Umum ke-15 (PRU-15).


Lelaki letak vape pada mulut bayi direman 5 hari

JOHOR BAHRU, 11 Muharram 1444H, Selasa – Seorang lelaki yang dipercayai meletakkan vape pada mulut seorang bayi berusia tujuh bulan dalam kejadian di sebuah restoran di Bandar Baru Uda, di sini, baru-baru ini, direman selama lima hari, bermula hari ini.

Tempoh reman sehingga 13 Ogos terhadap peniaga berusia 23 tahun itu dikeluarkan Majistret R. Salini, di sini hari ini.

Perintah reman terhadap lelaki itu dikeluarkan bagi membolehkan kes tersebut disiasat mengikut Seksyen 31 (1) (a) Akta Kanak-Kanak 2001.

Semalam, polis Bahagian Siasatan Jenayah Ibu Pejabat Polis Daerah Johor Bahru Utara (JBU) menahan lelaki terbabit di Jalan Putih, di sini, pada jam12.45 tengah hari.

Ketua Polis Daerah JBU, ACP Rupiah Abd Wahid berkata, tangkapan dibuat susulan laporan polis yang dibuat ibu kepada bayi perempuan itu pada 6 Ogos lepas.

Beliau berkata, wanita berusia 29 tahun itu mengatakan bahawa lelaki terbabit adalah kenalan adik perempuannya dan kejadian berlaku ketika dia bersama bayinya, adik perempuan serta lelaki terbabit berada di sebuah restoran.

Terdahulu, tular video berdurasi 17 saat yang memaparkan seorang lelaki meletakkan vape pada mulut bayi yang sedang dipangkunya itu di media sosial.-  Bernama


2021 tahun sesuai sambung pengajian pascasiswazah

BANGI, 16 Jamadilakhir 1442H, Rabu – 2021 adalah tahun paling sesuai untuk menyambung pengajian ke peringkat pascasiswazah.

Pensyarah Kanan Kolej Pengajian Seni Kreatif, Universiti Teknologi Mara (UiTM), Prof Madya Dr Mohd Syuhaidi Abu Bakar berkata, hal ini kerana masyarakat diminta bekerja dari rumah sejak setahun lalu.

Konsep berkenaan sekali gus menjadikan rata-ratanya sudah terbiasa dengan fleksibiliti dan penumpuan bersasar terhadap sesuatu perkara dalam jangka tertentu.

“Kita tidak perlu bangun seawal dua jam untuk ke tempat kerja dan mengambil masa sama untuk pulang ke rumah selepas waktu kerja.

“Justeru, lebihan empat hingga lima jam masa terluang sehari boleh dimanfaatkan untuk belajar dalam talian, pergi ke kelas untuk pengajian secara kerja kursus atau menulis tesis untuk pengajian secara penyelidikan,” katanya menulis di Berita Harian, hari ini.

Selain itu, Mohd Syuhaidi berkata, konsep bekerja dari rumah memotivasikan orang ramai untuk celik teknologi maklumat (IT) dan memberi lebih tumpuan kepada internet secara betul.

Selain mahir berkomunikasi dalam media sosial seperti WhatsApp dan Telegram, beliau berkata, orang ramai juga diperkenalkan dengan pelbagai aplikasi untuk melakukan perbincangan berkumpulan atau pengurusan projek.

Katanya, akses kepada virtual rangkaian peribadi maya (VPN) turut diberikan kepada mereka yang terpaksa mengakses maklumat sulit ketika bekerja dari rumah.

“Tentu ini nilai tambah dalam perjalanan menggenggam segulung ijazah,” katanya.

Mengulas lanjut, beliau berkata, konsep bekerja dari rumah mengajar masyarakat bekerja secara berdikari dengan pemantauan minimum dan ia adalah kebolehan penting dalam pengajian peringkat pascasiswazah.

Pada peringkat ini, katanya, penyelia dan pensyarah tidak mengajar pelajar bertatih, sebaliknya menantikan hujahan akademik bernas serta selaras peringkat ijazah tinggi.

Jelasnya, ia adalah standard yang perlu difahami sekiranya seseorang mahu menyambung ke peringkat sarjana atau PhD.

“Pelajar pada peringkat sarjana atau PhD juga seharusnya mempunyai pengalaman kerja yang akan membolehkannya mengutarakan idea dan hujahan bernas dalam kelas dan tesis kelak,” katanya.

Malah, katanya, sejak setahun lalu masyarakat turut diajar mengurangkan gangguan luar dan fokus kepada perkara lebih penting, di mana penumpuan berkenaan membantu kesempurnaan kerja kursus dan tesis.

Katanya, jika anak di sekolah rendah dan menengah terikat pengajaran dan pembelajaran di rumah (PdPR), ibu bapa juga boleh membuat jadual pengajian tersendiri.

“Ahli keluarga kini melihat sendiri kesukaran seseorang dalam menyempurnakan tugas dan akan lebih memahami keperluan menghormati masa ditetapkan untuk tugasan kerja kursus dan penyelidikan.

“Tanpa disedari ahli akademik di negara ini juga sedang dan sudah melalui perkara satu hingga empat seperti di atas. Rata-rata kini bekerja dari rumah dan berjaya menjimatkan masa untuk ke tempat kerja.

“Mereka juga belajar menggunakan aplikasi internet terkini untuk memudahkan kuliah syarahan dan bekerja dengan pemantauan minimum,” katanya.


PA kecam 372 penempatan haram baru di Tebing Barat

TEBING BARAT, 22 Rabiulakhir 1443H, Sabtu – Pihak Berkuasa Palestin (PA) mengecam tindakan negara pengganas Israel meluluskan pembinaan 372 unit penempatan baharu di bandar Hebron di selatan Tebing Barat.

Dalam satu kenyataan, Kementerian Luar menegaskan, langkah itu lanjutan daripada proses mendiami dan meluaskan penempatan haram di tengah bandar lama Hebron.

Tindakan provokatif itu dibuat hanya beberapa hari selepas Israel meluluskan pembinaan 11,000 unit kediaman di tanah tidak digunakan di Lapangan Terbang Qalandia di Baitulmaqdis Timur – juga dikenali sebagai Lapangan Terbang Antarabangsa Baitulmaqdis.

Menurut kenyataan itu, PA juga mengecam lawatan Presiden Israel, Isaac Herzog ke penempatan berkenaan bagi meraikan Hanukkah, di mana beliau menyalakan lilin perayaan di Masjid Ibrahim.

PA memberi amaran kepada masyarakat antarabangsa mengenai kerosakan prinsip penyelesaian dua negara yang disebabkan oleh pembinaan berterusan penempatan Israel di wilayah Palestin yang diduduki.

“Penyelesaian dua negara itu tertakluk kepada proses sabotaj yang paling keji kerana dasar Israel mengenai penguasaan tanah Palestin ketika pengilhakan dipercepatkan di Tebing Barat,” kata PA.

Khamis lalu, media Israel melaporkan majlis Kiryat Arba di bandar Hebron meluluskan pembinaan 372 unit perumahan baharu di kawasan penempatan awam, termasuk bangunan, institusi pendidikan, bangunan komersial serta taman awam.

Menurut angka rasmi Palestin, lebih 600,000 peneroka Yahudi Israel tinggal di kira-kira 140 penempatan yang diluluskan oleh kerajaan Israel.

Ia termasuk sekitar 145 pos penempatan yang tidak diluluskan di Tebing Barat dan Baitulmaqdis Timur yang diduduki.

Israel menduduki wilayah di Tebing Barat dan Baitulmaqdis Timur sejak 1967 dan mengawalnya sejak itu. – Agensi


Tekong Myanmar ditahan ketika merasuah pegawai Maritim

LANGKAWI, 29 Zulkaedah 1441H, Selasa – Cubaan dua lelaki warga Myanmar disyaki cuba merasuah pegawai Agensi Penguatkuasaan Maritim Malaysia (Maritim) hari ini, gagal apabila mereka ditahan Suruhanjaya Pencegahan Rasuah Malaysia.

Menurut sumber, suspek ditahan pada jam 3.35 pagi tadi ketika cuba menyerahkan wang RM25,000 kepada pegawai Maritim bagi tujuan melepaskan 25 pendatang Rohingya yang mendarat dan ditahan di Langkawi, sebelum ini.

Kedua-dua suspek berusia 29 dan 35 tahun adalah tekong terbabit dalam kegiatan penyeludupan manusia, terutamanya etnik Rohingya di sekitar Langkawi.

“Mereka ditahan kerana melakukan kesalahan mengikut Seksyen 17 (b) Akta Suruhanjaya Pencegahan Rasuah Malaysia 2009 dan akan direman Seksyen 117 Kanun Acara Jenayah,” kata sumber seperti dilapor Harian Metro.

Sementara itu, SPRM dijangka menyerahkan kedua-dua suspek kepada polis bagi membolehkan tindakan diambil mengikut Akta Antipemerdagangan Orang dan Antipenyeludupan Migran 2007.

Pengarah SPRM Kedah, Datuk Shaharom Nizam Abd Manap ketika dihubungi mengesahkan tangkapan dan siasatan lanjut sedang dilakukan.


Kor Ming tiada wawasan hingga sanggup terima pakar dari Singapura

BANGI, 25 Jamadilakhir 1444H, Rabu – Menteri Perumahan dan Kerajaan Tempatan, Nga Kor Ming seperti tiada idea dan wawasan apabila bersetuju menerima bantuan pakar Housing Development Board (HDB) dari Singapura.

Meskipun nampak ‘hebat’, hakikat sebenarnya menunjukkan Ahli Parlimen DAP itu sangat bergantung kepada kuasa luar untuk mengajar negara mentadbir dan menyelesaikan masalah pembangunan perumahan, kata Naib Presiden BERJASA, Ir Ts Muhammad Lukman Al Hakim Mohamad.

Walhal, Singapura terkenal dengan pelbagai masalah perubahan yang masih belum selesai seperti harga rumah yang tidak mampu dimiliki oleh rakyat mereka, tempoh menunggu yang panjang dan kegagalan untuk mendapatkan rumah flat jenis Built-To-Order (BTO).

“Lantas apa yang nak dibanggakan sangat dengan Singapura?

“Hakikatnya kita tidak ketandusan para pakar tempatan dalam bidang perancangan serta pembangunan bandar dan perumahan di Malaysia.

“Sebenarnya ramai anak tempatan yang terdiri daripada pakar akademik dan pemain industri yang boleh membantu KPKT dalam hal ini,” katanya dalam kenyataan hari ini.

Dalam perkembangan sama, beliau berkata, tindakan Kor Ming juga menimbulkan lebih banyak persoalan berbanding kelegaan.

“Kenapa Nga Kor Ming masih mahu bergantung kepada Singapura? Beliau juga secara jelas menyebut China dan Hong Kong sebagai kiblat yang bakal beliau hadap.

“Adakah menteri kita ni hanya percayakan kepakaran dari bangsa beliau semata-mata?

“Apa jaminan beliau bahawa campur tangan kuasa asing dalam hal perbandaran dan perumahan yang sangat rahsia bagi sesebuah negara ini tidak akan menjejaskan keselamatan dan kedaulatan Malaysia?” soalnya.

Sebelum ini, Kor Ming memaklumkan Kerajaan Singapura bersetuju untuk meminjamkan pakar mereka bagi berkongsi pengalaman dengan Kementerian Perumahan dan Kerajaan Tempatan (KPKT).

Jelasnya, langkah berkenaan bertujuan untuk berkongsi pengalaman mereka dalam pembangunan perumahan di negara republik itu dengan KPKT.


Mesir siasat 4 pesakit COVID-19 maut didakwa akibat kurang oksigen

KAHERAH, 20 Jamadilawal 1442H, Isnin – Pendakwa raya Mesir membuka siasatan terhadap kematian empat pesakit COVID-19 di sebuah hospital awam negara itu yang didakwa disebabkan oleh kekurangan oksigen, semalam.

Empat yang dilaporkan mati adalah dua wanita berusia 60-an dan dua lelaki masing-masing 76 serta 44 tahun, menurut sebuah media berita tempatan.

Pada masa ini terdapat 36 pesakit virus yang dirawat di wad pengasingan hospital, kata gabenor.

Gabenor wilayah Sharqia menafikan tuduhan oleh saudara salah seorang pesakit bahawa kematian disebabkan oleh kekurangan oksigen di unit rawatan intensif (ICU) yang dikendalikan oleh kerajaan yang merawat pesakit COVID-19.

Gabenor Mamdouh Ghorab mengatakan pesakit meninggal kerana mereka menderita penyakit kronik selain virus.

Saudara mara pesakit, yang juga merakam video ketika para jururawat berjuang membantu pesakit tersebut, menjadi tular di media sosial, bagaimanapun tidak memberikan bukti langsung untuk menyokong dakwaan mereka bahawa hospital kehabisan oksigen.

Pejabat Pendakwa Raya Sharqia mengatakan bahawa mereka sedang menyiasat kematian tersebut.

Pengarah hospital dan doktor sedang disoal siasat, menurut seorang pegawai di pejabat pendakwa raya di Kaherah yang bercakap kepada The Associated Press dengan syarat tidak mahu namanya disiarkan kerana mereka tidak dibenarkan memberi maklumat kepada media.

Menteri Kesihatan Mesir, Hala Zayed mengatakan bahawa terdapat ‘bekalan oksigen perubatan yang mencukupi di semua hospital yang menerima pesakit coronavirus.’

Mesir, negara paling ramai penduduk dunia di dunia dengan lebih daripada 100 juta orang, menghadapi lonjakan kes viru dan permintaan baru bagi pemerintah untuk melaksanakan perintah berkurung bagi membendung gelombang kedua wabak itu. – Agensi


Masjid Besar Algiers dibuka untuk solat

ALGIERS, 12 Rabiulawal 1442H, Khamis – Umat Islam semalam dibenarkan untuk bersolat di Masjid Besar di Algiers selepas siap pembinaannya.

Masjid berkenaan yang juga dikenali sebagai Djamaa ElDjazair adalah ketiga terbesar di dunia dan terbesar di Afrika dengan keluasan 27.75 hektar.

Saiznya lebih kecil berbanding Masjidilharam di Makkah dan Masjid Nabawi di Madinah, Arab Saudi.

Presiden negara itu, Abdelmadjid Tebboune sepatutnya hadir merasmikan dewan solat masjid berkenaan yang mampu memuatkan seramai 120,000 jemaah pada semalam, menjelang keputeraan Nabi Muhammad SAW.

Bagaimanapun, Perdana Menteri, Abdelmajdid Djerad dan pegawai kerajaan mewakili Tebboune bagi merasmikan dewan solat masjid terbabit.

Ketidakhadiran Tebboune adalah disebabkan beliau dimasukkan ke hospital kerana disyaki dijangkiti wabak COVID-19.

Selain itu, jumlah jemaah yang dibenarkan bersolat di masjid itu masih belum ditentukan ketika COVID-19 masih belum reda.

Ruang dalaman masjid itu adalah mengikut seni bina Andalusia dan dihiasi dengan kayu, marmar dan batu putih.

Ia diharapkan menjadi pusat penyelidikan serta kebudayaan teologi, dan turut mengandungi sebuah perpustakaan yang boleh memuatkan sejuta buah buku.

Bukan itu sahaja, masjid itu turut mempunyai menara setinggi 267 meter tertinggi di dunia, selain dilengkapi dengan lif serta mengandungi platform menghadap pemandangan ibu kota Algeria dan Teluk Algeirs.

Sebelum ini menara masjid yang tertinggi ialah di bandar raya Casablanca, Maghribi iaitu setinggi 210 meter.

Menurut Kementerian Kewangan, kos pembinaannya ialah lebih AS$1 bilion (RM4.16 bilion).

Kerja-kerja pembinaannya mengambil masa selama tujuh tahun dan siap pada April 2019 – tiga tahun di belakang jadual asal dan syarikat yang membinanya ialah Kejuruteraan Pembinaan Negara China (CSCEC) yang membawa masuk buruh dari negara itu. – Agensi


Palsu sijil vaksin laksana umrah dikhuatiri undang murka Allah SWT

Oleh Ainul Illia Meor Suzurudin

BANGI, 9 Jamadilakhir 1443H, Rabu – Tindakan pemalsuan sijil vaksinasi yang dilakukan oleh segelintir jemaah tidak bertanggungjawab tak membatalkan ibadah umrah, tetapi dikhuatiri boleh mengundang kemurkaan Allah SWT.

Pengarah Sekretariat Majlis Ulama ISMA (MUIS), Ustaz Syamil Esa menegaskan, persoalan ibadah umrah dan vaksinasi adalah dua perkara yang berbeza, di mana sah atau batalnya umrah itu tidak berkaitan dengan persoalan lain, termasuklah mempunyai sijil vaksinasi atau tidak.

Namun, beliau berkata, sekiranya persoalan luarannya berkait rapat dengan kesalahan lain seperti mencuri, menipu dan seumpamanya, elemen keberkatan dan pahala serta penerimaan ibadah di sisi Allah SWT itu dikhuatiri akan tercalar dan terkesan.

“Ini kerana hakikatnya kita menunaikan ibadah umrah untuk mencari keredhaan Allah.

“Bagaimanakah pula Allah SWT akan redha sekiranya kita beribadah tetapi dalam masa yang sama melaksanakan kesalahan-kesalahan lain, yang boleh mengundang kemurkaan-Nya?

“Apatah lagi sekiranya ia boleh melibatkan keselamatan pihak lain terutamanya golongan berisiko,” katanya ketika dihubungi Ismaweb.net, hari ini.

Sebelum ini, Menteri Kesihatan, Khairy Jamaluddin Abu Bakar mendedahkan terdapat jemaah umrah yang dijangkiti varian Omicron tidak menerima sebarang suntikan vaksin dan dibenarkan pergi mengerjakan ibadah itu.

Ustaz Syamil menegaskan, pemalsuan sijil vaksinasi boleh dikategorikan sebagai penipuan terhadap pihak autoriti yang bertanggungjawab mengurus keluar masuk negara.

Katanya, ia kerana semua polisi yang dilakukan termasuk syarat vaksin adalah bertitik tolak daripada polisi keselamatan yang melibatkan seluruh pihak, bukan pihak-pihak tertentu sahaja.

“Mana-mana pihak yang terlibat dalam pemalsuan sijil vaksin perlu bertaubat dan diambil tindakan sewajarnya.

“Namun sekiranya ia terbabit dalam melibatkan kemudaratan kepada pihak lain, ia boleh didakwa dan dikenakan hukuman atau ganti rugi kepada pihak yang terlibat. Wallahua’lam bissawab,” katanya.


SPRM Sabah terima 18 laporan berkaitan rasuah

KUALA LUMPUR, 8 Safar 1442H, Sabtu – Suruhanjaya Pencegahan Rasuah Malaysia (SPRM) menerima penambahan lapan laporan berkaitan rasuah, sejak kempen Pilihan Raya Negeri (PRN) Sabah bermula 12 September lepas.

Pengarah SPRM Sabah, S Karunanithy berkata, penambahan jumlah berkenaan dicatat sehingga tempoh berkempen berakhir 12 tengah malam tadi.

“Sebelum ini, SPRM Sabah menerima 10 laporan sekali gus menjadikan jumlah keseluruhan diterima sebanyak 18 laporan sehingga kini,” katanya ringkas kepada Bernama ketika dihubungi.

Pada 24 September lepas, Bernama melaporkan Ketua Pesuruhjaya SPRM Datuk Seri Azam Baki memaklumkan, sejumlah 10 laporan berkaitan rasuah dilaporkan sejak tempoh kempen PRN Sabah bermula, dengan satu kertas siasatan dibuka melibatkan dua individu disyaki menerima wang tunai untuk diagihkan kepada pengundi. – Bernama


Tengku Hassanal titah Pahang tingkat inisiatif bantu usahawan belia

KUANTAN, 23 Rabiulakhir 1443H, Ahad – Pemangku Raja Pahang Tengku Hassanal Ibrahim Alam Shah Al-Sultan Abdullah Ri’ayatuddin Al-Mustafa Billah Shah menitahkan supaya kerajaan negeri menambah baik langkah sedia ada bagi mewujudkan lebih ramai usahawan dalam kalangan belia di Pahang.

Baginda bertitah kerajaan negeri dengan kerjasama pihak swasta mampu menyediakan persekitaran kondusif melalui kemudahan infrastruktur dan pembukaan peluang pemasaran kepada belia supaya dapat memasarkan produk serta perkhidmatan mereka di dalam dan luar negeri.

“Bantulah mereka dengan latihan dan keperluan yang bersesuaian. Saya percaya ramai belia terutama graduan berminat untuk menjadi usahawan.

“Bagaimanapun, semangat itu tidak kesampaian kerana mereka tidak mempunyai pengetahuan dan pengalaman serta kemampuan dari segi modal yang tidak mencukupi,” titah baginda pada Sambutan Hari Belia Negara 2021 Peringkat Negeri Pahang yang turut dihadiri Menteri Besar Datuk Seri Wan Rosdy Wan Ismail.

Tengku Hassanal juga bertitah langkah kerajaan negeri memperkenal aplikasi PahangGo merupakan satu usaha yang sangat baik.

“Saya berharap inisiatif itu dapat ditambah nilai agar ia menjadi platform untuk usahawan terutama golongan belia memasarkan produk mereka dan seterusnya boleh mendapatkan pelbagai akses perkhidmatan kerajaan negeri dengan cepat,” titah baginda.

Tengku Hassanal juga menasihati golongan belia supaya mempunyai jati diri yang kukuh dan tidak mudah rapuh serta meningkatkan budaya berpersatuan.

“Menerusi usaha ini, ia bukan sahaja dapat menyemai nilai dan jati diri malah berupaya merapatkan barisan dan mengukuhkan kesatuan dalam kalangan para belia di seluruh negeri.

“Sehubungan itu, saya bertitah supaya kerajaan saya menyediakan peruntukan yang sewajarnya bagi membolehkan golongan belia di Pahang dapat terus aktif mengadakan pelbagai program dan aktiviti,” titah baginda sambil menambah belia juga perlu sentiasa positif untuk menjadi warganegara yang berjasa.

Pada majlis itu, baginda turut berkenan mengurniakan Anugerah Perdana Belia Negara kepada Pengerusi Gabungan Majlis Belia Felda Malaysia Daerah Bentong Mohammad Izzuddin Hamzah, 31, (kategori individu lelaki) dan Naib Presiden Majlis Belia Negeri Pahang Normarina Misuari Baharodin, 23 (kategori individu wanita).


Kedai di Indonesia bergabung boikot produk Perancis

JAKARTA, 19 Rabiulawal 1442H, Khamis – Beberapa kedai serbaneka di Indonesia bergabung memboikot semua produk buatan Perancis sebagai protes terhadap tindakan anti-Islam dan retorik oleh negara itu.

Di wilayah Jawa Timur dan Kalimantan Barat, sebuah kedai serbaneka yang berpusat di bandar Pasuruan mengeluarkan semua produk Perancis daripada 180 rangkaiannya untuk disimpan di gudang.

Timbalan Pengarah kedai rangkaian itu, Ahmad Edy Amin berkata, penarikan produk berkenaan membabitkan susu formula, biskut dan barangan kosmetik.

“Kedai kami dibangunkan dan dikenali dalam kalangan pelanggan Islam. Tindakan kami juga disokong rata-rata pelanggan yang turut mengutuk ucapan Presiden Emmanuel Macron,” katanya.

Macron menuduh Islam sebagai agama di dalam krisis, selain mempertahankan karikatur menggambarkan Nabi Muhammad sehingga membawa tindakan boikot besar-besaran oleh masyarakat antarabangsa.

Walaupun mengalami kerugian, Ahmad Edy berkata, pihak pengurusan tetap kekal pendirian untuk teruskan boikot barangan Perancis sebagai tanda solidariti dengan umat Islam lain di seluruh dunia.

Turut sama bertindak demikian adalah rangkaian lain iaitu Koperasi Syariah di bandar Makassar,  wilayah Sulawesi Selatan.

Pemiliknya, Muhammad Hidayat Hanis berkata, antara barangan yang diboikot adalah air minuman dan produk kosmetik.

“Kita menggantikan barangan berkenaan dengan produk tempatan yang dihasilkan oleh perusahaan kecil dan sederhana,” katanya. – Agensi


PEMBELA ajak rakyat solidariti bantah pencerobohan tanah di Pahang

BANGI, 20 Rabiulakhir 1442H, Ahad – Tinggal tiga hari lagi menjelang keputusan permohonan pendengaran kes semakan kehakiman yang difailkan 111 pekebun durian Raub bagi mengetepikan notis pengosongan tanah yang dikeluarkan kerajaan Pahang.

Serentak itu, Pengerusi Pertubuhan-Pertubuhan Pembela Islam (PEMBELA), Haji Aminuddin Yahaya mengajak rakyat Pahang bersolidariti menyatakan bantahan terhadap pencerobohan tanah.

Bantahan itu juga wajar disuarakan sebagai signal rakyat untuk mendesak penceroboh-penceroboh tanah diambil tindakan sekeras-kerasnya.

“Masa berdiam diri sudah tamat. Ini masanya untuk kita lantang bersuara demi hak dan maruah kita. Menang atau kalah kes ini, kita saksi dan nantikan bersama.

“Mohon peringatkan orang-orang kampung, saudara-mara dan rakan-rakan di Pahang akan 9 Disember ini,” katanya dalam kenyataan hari ini.

Keputusan Mahkamah Tinggi Kuantan pada 9 Disember ini bakal menentukan nasib pekebun haram durian Musang King, sama ada dihalau keluar atau pun sebaliknya.

Sebelum ini, Hakim Mahkamah Tinggi, Datuk Zainal Azman Ab Aziz menetapkan Rabu ini untuk pendengaran kes semakan kehakiman yang difailkan 111 pekebun durian Raub, bagi mengetepikan notis pengosongan tanah yang dikeluarkan kerajaan Pahang terhadap mereka.

Keputusan itu dibuat setelah mendengar hujah kedua-dua pihak plaintif yang diwakili peguam, Siew Choon Jern dan Brendan Siva serta responden-responden yang diwakili Peguam Kanan Persekutuan, Noor Fadzila Ishak dalam sebutan kes pada 28 Oktober lalu.

Kegiatan pencerobohan 4,400 hektar tanah di Raub itu menyebabkan kerajaan Pahang mengalami kerugian kira-kira RM30 juta dalam tempoh 10 tahun melalui hasil cukai dari kebun haram termasuk kawasan hutan simpan.


UMNO dah jangka, PN pula hargai keputusan PAS

BANGI, 16 Rabiulawal 1444H, Khamis – UMNO sudah menjangkakan keputusan PAS Pusat untuk terus bersama dengan Perikatan Nasional (PN) bagi menghadapi Pilihan Raya Umum ke-15 (PRU15).

Presidennya, Datuk Seri Dr Ahmad Zahid Hamidi berkata, menerusi keputusan itu, UMNO bersama Barisan Nasional (BN) akan terus bergerak solo dengan mengekalkan imej parti yang berpaksikan kesederhanaan dan mampu menawarkan kestabilan serta kemakmuran kepada rakyat berbilang kaum di negara ini.

“Hakikatnya, UMNO tidak pernah menutup pintu kepada sebarang usaha murni ke arah penyatuan ummah yang berteraskan nilai keikhlasan dan kejujuran,” dakwa Ahmad Zahid dalam kenyataan, hari ini.

Sementara itu, Pengerusi PN, Tan Sri Muhyiddin Yassin menghargai keputusan Jawatankuasa Pusat PAS untuk memperkukuh kerjasama dalam gabungan berkenaan.

“Keputusan ini memberikan suntikan semangat kepada Perikatan Nasional untuk bergerak dengan lebih tersusun dan bersatu-padu dalam meraih sokongan rakyat.

“Secara peribadi saya ingin merakamkan setinggi-tinggi penghargaan atas semangat setia kawan yang ditunjukkan Tan Sri Abdul Hadi Awang, Presiden PAS dan rakan-rakan pimpinan PAS yang terus istiqamah mempertahankan kerjasama PAS dalam Perikatan Nasional,” katanya dalam kenyataan.

Terdahulu, PAS memuktamadkan untuk terus memperkukuh kerjasama dalam PN bagi menghadapi PRU15, sekali gus menjawab kata dua yang diberikan UMNO sebelum ini.

Sebelum ini, PAS mengimpikan gabungan dengan UMNO dan Parti Pribumi Bersatu Malaysia (Bersatu) di bawah panji penyatuan ummah untuk menghadapi pilihan raya.

Bagaimanapun, ‘ego’ dua parti berseteru antara UMNO-Bersatu menyebabkan PAS terhimpit dan menguburkan impian parti itu bersama di bawah satu agenda.

Berita berkaitan;


Cacar monyet: JKN Kedah tingkat pemantauan di sempadan

PENDANG, 27 Muharam 1444H, Khamis – Jabatan Kesihatan Negeri (JKN) Kedah bekerjasama dengan kerajaan Thailand bagi meningkatkan pemantauan di sempadan, susulan situasi semasa jangkitan cacar monyet di negara berkenaan.

Pengerusi Jawatankuasa Kesihatan dan Kerajaan Tempatan negeri Datuk Dr Mohd Hayati Othman berkata langkah itu bagi mengelakkan sebarang risiko penularan jangkitan virus itu ke negeri ini yang bersempadan dengan Thailand.

Katanya, JKN juga sentiasa memantau dan mendapatkan maklumat awal perkembangan penyakit itu di negara tersebut.

“Setakat ini hanya vaksin yang mampu mencegah jangkitan dan kita menggalakkan individu yang mahu ke negara jiran supaya mengambil vaksin terlebih dahulu sebagai langkah pencegahan.

“Setakat ini kita belum mengesan individu yang baru pulang dari Thailand mempunyai simptom jangkitan virus berkenaan,” katanya kepada pemberita selepas merasmikan Program Asyura Perdana PAS Kawasan Pendang di sini hari ini.

Media sebelum ini melaporkan kerajaan Thailand mengeluarkan amaran cacar monyet peringkat kebangsaan selepas mesyuarat tergempar agensi kesihatan dan menteri kesihatan awam pada 28 Julai lepas.

Dr Mohd Hayati berkata semua pihak harus berhati-hati dengan penyakit tersebut kerana ia boleh merebak menerusi air liur, kahak, mukus dan menerusi cecair pernafasan pesakit kepada individu lain.

“Sekiranya ada rakyat kita yang mahu ke Thailand untuk makan-makan tiada masalah, sebab ia tidak merebak melalui makanan, cuma lihatlah pada kulit orang di sekeliling, jika nampak ada bintik-bintik ruam, jangan sentuh atau dekati individu berkenaan,” katanya. – Bernama


‘Bila ultra kiasu Melayu bercanda di tepian pantai’

VIRAL satu Malaysia, wakil rakyat Melayu ultra kiasu, bukan main lagi bercanda di tepian pantai, sempena hari jadinya, tanpa SOP, ketika pandemik COVID-19 dan PKPB masih berjalan.

Jika yang kena itu adalah, daripada musuhnya, PN, bukan main lagi serangannya, macam nak kiamat. Contoh, serangan ke atas YB Kuala Nerus dan lain-lain

Tetapi, bila tiba kat depa, ultra kiasu senyap sepi, macam tak ada apa-apa. Politik hipokrasi tahap gaban.

Ultra kiasu tua, dan semakin tua pun diam. Anak dia pun sama diam. Ultra kiasu menoreh di musim hujan pun sama, diam-diam. Elok juga diam, boleh minum sesudu minyak sawit.

Tiada pula yang buat laporan polis. Tak boleh bayangkan jika wakil PN yang buat.

Inilah wajah ultra kiasu sebenar, yang sejak dahulu saya perkatakan, tidak kira ultra kiasu Melayu atau bukan Melayu.

Jika kita masih lagi mengikut rentak ultra kiasu atau mengundi mereka lagi, tak tahu nak kata apa dah.

Hak ultra kiasu Melayu ini pula, wanita, dia ingat, dia muda lagi, cantik, bertudung alah kadar, sudah cukup hebat bagi menunjukkan ciri-ciri wanita moden, terbuka dan dinamik. Hakikatnya hampeh!

Ingat, kamu ultra kiasu Melayu, Cina ultra kiasu undi kamu, sebabnya kamu tidak perjuangkan Melayu dan Islam secara berani.

Jika kamu jenis yang vokal mempertahankan hak Melayu, Bumiputera dan Islam, sudah lama kamu kena terajang keluar.

Selagi kamu menjadi pak turut ultra kiasu, selagi itulah kamu akan diterima, jadilah kamu seadanya hari ini. Adalah kuasa sikit untuk dijaja sana sini. Adalah duit sikit, untuk beli makanan mewah sikit untuk tujuan bercanda di pantai.

Ingatan saya kepada ultra kiasu Melayu, bertaubatlah. Kembalilah ke jalan yang benar.

Ultra kiasu sedang mempergunakan kamu. Tiba saatnya nanti, kamu akan tahu siapa ultra kiasu ini yang sebenar.

Prof Dr Ridhuan Tee Abdullah


PM seru segera daftar program imunisasi COVID-19 Kebangsaan

MUAR, 13 Syaaban 1442H, Sabtu – Perdana Menteri Tan Sri Muhyiddin Yassin menyeru rakyat supaya segera mendaftar dalam Program Imunisasi COVID-19 Kebangsaan demi kesejahteraan diri masing-masing.

Muhyiddin yang juga Ahli Parlimen Pagoh dan Ahli Dewan Undangan Negeri (ADUN) Gambir berkata, rakyat perlu mengambil peluang tersebut kerana suntikan berkenaan disediakan percuma oleh kerajaan.

Menurut Perdana Menteri, rakyat tidak perlu takut untuk menerima suntikan itu memandangkan beliau dan isteri Puan Sri Norainee Abdul Rahman sendiri sudah melengkapkan suntikan tersebut, baru-baru ini.

“Program vaksinasi ini, saya minta orang Pagoh wajib mendapatkannya (suntikan). Saya dan isteri sudah dapat vaksin dua kali…tengok masih macam ini (sihat). Tidak ada masalah, makan macam biasa, tidur macam biasa…jangan takut,” katanya ketika berucap pada program Jom Ke Sekolah Parlimen Pagoh dan DUN Gambir Bersama Program Tanggungjawab Sosial Korporat (CSR) Pendidikan Yayasan Pelajaran MARA (YPM) di Kompleks Sukan Pagoh, di sini hari ini.

Muhyiddin berkata, menerusi taklimat oleh Menteri Penyelaras Program Imunisasi COVID-19 Kebangsaan Khairy Jamaludin dan Menteri Kesihatan Datuk Seri Dr Adham Baba semalam, mendapati seramai 7 juta rakyat Malaysia sudah berdaftar dengan program itu.

Beliau bagaimanapun berkata, angka tersebut diharap dapat mencecah sehingga 10 juta tidak lama lagi dan seterusnya mencapai sasaran 70 hingga 80 peratus (kira-kira 26 juta) penduduk Malaysia divaksinasi.

“Apabila ramai dapat suntikan vaksin (COVID-19), maka lebih selamat negara kita. Itu tujuan kerajaan bukan dengan niat apa tetapi untuk tolong rakyat. Rakyat harus tolong diri sendiri untuk memastikan kehidupan yang selamat dan sihat,” katanya. -Bernama


KPLB akan bina semula rumah 17 keluarga mangsa banjir Baling di KEDA

BALING, 14 Zulhijjah 1443H, Khamis – Kementerian Pembangunan Luar Bandar (KPLB) akan membina rumah baharu bagi 17 keluarga yang hilang tempat tinggal dalam kejadian banjir dan fenomena kepala air di Kupang,  4 Julai lepas.

Menterinya Datuk Seri Mahdzir Khalid berkata, rumah berkenaan akan dibina di atas tanah berkeluasan 1.01  hektar milik Lembaga Kemajuan Wilayah Kedah (KEDA) di Desa KEDA Sadek, Kupang di sini.

“Kita dapati bahawa di Desa KEDA Sadek ini ada dua lokasi untuk pembinaan rumah, satu adalah padang yang anak-anak muda main bola dan satu lagi adalah di tanah kosong tepi jalan.

Saya telah bincang dengan Timbalan Ketua Setiausaha (Pembangunan) KPLB (Mas Rizal Mohd Hilmi), Pengurus Besar KEDA (Datuk Kamarudin Abd Akib) dan kita bersetuju menjadikan tapak tanah di tepi jalan sebagai perumahan untuk mangsa banjir,” katanya kepada pemberita selepas mengadakan tinjauan ke tapak berkenaan di Desa KEDA Sadek hari ini.

Beliau berkata, pembinaan rumah jenis teres sebanyak 21 unit yang dijangka menelan belanja RM1.5 juta itu akan diberikan kepada keluarga yang hilang tempat tinggal atau rumah mengalami kerosakan sehingga 80 peratus dan tidak boleh didiami ekoran bencana itu.

Bagaimanapun beliau berkata, pembinaan rumah berkenaan mungkin mengambil sedikit masa kerana akan melibatkan kelulusan kebenaran merancang yang dikeluarkan pihak berkuasa tempatan.

Dalam pada itu, Mahdzir berkata, KPLB juga telah mengadakan perbincangan dengan Unit Penyelarasan Pelaksanaan, Jabatan Perdana Menteri (ICU JPM) untuk menyegerakan baik pulih kerosakan rumah mangsa banjir yang kini dianggarkan sebanyak 400 unit.

“Tahap kerosakan tu ada pelbagai kategori, jadi saya sudah bincang dengan TKSU (Mas Rizal), kita tengok mungkin boleh disegerakan untuk KEDA dan GiatMARA untuk datang membuat apa yang patut (untuk baik pulih rumah), bincang dengan pejabat daerah dan kemudian kita boleh laksanakan.

Tapi dalam proses itu ada juga yang dikendalikan oleh ICU, sebab kita punya bajet banjir, kita pun ada kekangan, jadi maknanya KPLB dan ICU bersama membantu membaik pulih rumah mangsa banjir,” katanya. -Bernama


Permohonan permit umrah Ramadan dibuka

KUALA LUMPUR, 15 Syaaban 1444H, Rabu – Kementerian Haji dan Umrah (MoHU) Arab Saudi pada Rabu mengumumkan permohonan permit untuk mengerjakan ibadah umrah sepanjang Ramadan 1444H kini dibuka.

Kementerian itu menerusi kenyataan dimuat naik di laman Twitter rasminya berkata, permohonan itu terbuka kepada semua warga Saudi dan warga asing dengan mematuhi syarat-syarat yang ditetapkan.

“Permohonan hendaklah dibuat melalui aplikasi telefon pintar “Nusuk” atau “Tawakkalna” dengan syarat pemohon bebas jangkitan COVID-19 dan bukan kontak rapat kepada mana-mana pesakit COVID-19”, katanya.

Kenyataan itu turut menambah bahawa permit umrah bagi warga asing sah laku sehingga 90 hari, di samping mengingatkan para jemaah agar tidak tinggal di Arab Saudi melebihi tempoh berkenaan.-  Bernama


Jumlah kes aktif dengan kebolehjangkitan 185

KUALA LUMPUR, 29 Zulhijjah 1441H, Rabu – Kes positif COVID-19 di negara ini kembali mencatatkan dua angka hari ini dengan 16 kes baharu dilaporkan merangkumi 12 kes penularan tempatan dan empat kes import, kata Ketua Pengarah Kesihatan Tan Sri Dr Noor Hisham Abdullah.

Beliau berkata, perkembangan terbaharu itu menjadikan jumlah terkumpul kes positif COVID-19 di negara ini sebanyak 9,235 kes, sementara jumlah kes aktif dengan kebolehjangkitan COVID-19 ialah 185 kes.

Kesemua tujuh kes baharu itu melibatkan tiga kes tempatan di Kedah iaitu dua daripada Kluster Sala dan satu kes Kluster Tawar.

“Pulau Pinang merekodkan empat kes juga daripada Kluster Tawar dan satu kes di Johor iaitu kes saringan sign-on kapal yang telah dimasukkan ke Hospital Enche’ Besar Hajjah Khalsom,” katanya dalam kenyataan mengenai perkembangan COVID-19 hari ini.

Dr Noor Hisham berkata, sebanyak 23 kes pulih turut dilaporkan menjadikan jumlah terkumpul kes pulih sepenuhnya daripada COVID-19 di negara ini sebanyak 8,925 kes atau 96.6 peratus daripada jumlah keseluruhan kes. – Bernama


Ridhuan Tee persoal berapa banyak kuil nak dibina

BANGI, 14 Rabiulakhir 1445H, Ahad – “Sudah ada kuil berdekatan, nak bina kuil lain buat apa lagi?”

Demikian persoalan dilontarkan pemerhati politik, Prof Dr Mohd Ridhuan Tee Abdullah susulan tindakan Majlis Bandaraya Petaling Jaya (MBPJ) yang didakwa meluluskan projek pembinaan kuil Hindu di Taman Medan, Petaling Jaya yang majoritinya penduduk Islam.

Terdahulu, media melaporkan, sekumpulan penduduk Islam di kawasan tersebut menyuarakan rasa tidak puas hati mereka terhadap kelulusan diberi kerajaan terhadap projek pembinaan kuil Hindu di kawasan perumahan mereka.

Menurut Ahli Jawatankuasa Bertindak Taman Medan, Mohd Faizal Syed Ariff, MBPJ telah pun bersetuju untuk tidak meluluskan projek itu pada tahun lalu.

Bagaimanapun, pada awal minggu ini pihaknya menerima surat menerusi mesej tular yang mendakwa projek itu sudah diluluskan untuk pembinaan.

Katanya, penduduk tidak mempunyai masalah dengan pembinaan kuil itu, namun apa yang dipertikaikan adalah faktor lokasi pembinaannya, selain aspek keselamatan orang ramai.

Penduduk menegaskan, kuil yang akan dibina di laluan masuk utama ke Taman Medan itu akan menyusahkan penduduk.

“Sudah ada satu kuil yang dibina di seberang jalan ni, sudah ada di sini sejak lebih 20 tahun. Mengapa perlu bina lagi satu kuil di jalan yang sama?” soalnya.

Dia juga memaklumkan bahawa penduduk bukan Islam di Taman Medan hanya kira-kira lima peratus daripada populasi di kawasan itu, manakala sebanyak 95 peratus penduduk Taman Medan adalah beragama Islam dan hanya memiliki dua masjid sahaja.

Mengulas perkara itu, Ridhuan Tee berkata, isu kuil dibina berdekatan walaupun penganutnya tidak berada di situ atau tidak ramai bukan suatu perkara yang aneh kerana ia kerap berlaku.

“Bila nak roboh, jadi isu perkauman. Apakah kita sudah lupa Peristiwa Kampung Medan 2001, dekat sangat dengan Taman Medan? Pihak Berkuasa Tempatan (PBT) atau Majlis Bandaraya ini sudah buta sejarah ke?

“Pergilah kira, lambakan kuil Hindu sedia ada? Berlambak-lambak kuil Hindu di tanah haram, bermula daripada kecil, lepas itu, jadi besar, tidak boleh buat apa-apa,” katanya dalam kenyataan, hari ini.

Ridhuan Tee menegaskan, bantahan dikemukakan bukan bermaksud menghalang hak bukan Islam untuk beribadat, namun isu ini berbangkit kerana sudah terlalu banyak rumah ibadat dibina dengan lokasi yang saling berdekatan.

“Sampai bila perkara ini nak selesai. Kita nak bina surau masjid, kerana tengok dahulu, ada atau tidak jemaah walaupun Islam agama Persekutuan. Ini tidak, pakai pacak ikut suka hati.

“Saranan saya kepada kerajaan negeri dan pihak berkuasa tempatan (PBT), buatlah kajian. Pergilah kira berapa banyak rumah ibadat bukan Islam berbanding dengan masjid dan surau,” katanya.


Proses undi Parlimen Padang Serai, DUN Tioman bermula 8 pagi

KUALA LUMPUR, 12 Jamadilawal 1444H, Rabu – Proses pengundian bagi Pilihan Raya Umum Ke-15 (PRU15) Parlimen Padang Serai di Kedah dan Dewan Undangan Negeri (DUN) Tioman di Pahang bermula secara rasmi pada 8 pagi ini, melibatkan sejumlah 161,063 pengundi.

Daripada jumlah itu, 132,955 orang mengundi bagi Parlimen Padang Serai manakala 28,108 orang pengundi bagi DUN Tioman.

Bagi pengundian Parlimen Padang Serai, sebanyak 46 pusat mengundi dibuka melibatkan 230 saluran bermula 8 pagi hingga 6 petang.

Bagi DUN Tioman, 17 pusat mengundi dibuka melibatkan 52 saluran bermula 8 pagi hingga 6 petang.

PRU15 di kedua-dua kawasan berkenaan ditangguhkan berikutan kematian calon yang telah disahkan bertanding iaitu M. Karupaiya dari Pakatan Harapan (PH) bagi Parlimen Padang Serai dan Md Yunus Ramli mewakili Perikatan Nasional (PN) di DUN Tioman.

PRU15 Parlimen Padang Serai menyaksikan pertembungan enam penjuru dengan saingan melibatkan calon PH, Barisan Nasional (BN), PN, Pejuang, Warisan dan Bebas. Bagaimanapun, BN bersetuju memberi laluan kepada PH di kerusi Parlimen itu pada 2 Disember lepas.

DUN Tioman pula menyaksikan pertandingan lima penjuru antara calon BN, PN, PH, Pejuang dan seorang Bebas tetapi PH sudah menyatakan menarik diri daripada PRU berkenaan bagi tanda kesepakatan Kerajaan Perpaduan di peringkat negeri dan nasional. – Bernama


6,000 petugas ditempatkan bantu pengguna lebuhraya PLUS

BANGI, 29 Ramadan 1444H, Khamis – PLUS Malaysia Berhad (PLUS) mengambil langkah proaktif untuk memastikan pengguna lebuh raya rangkaiannya menikmati perjalanan selamat dan selesa sepanjang musim perayaan Hari Raya Aidilfitri.

Sehubungan itu, lebih 269 merangkumi pasukan PLUSRonda dan LPT2Ronda serta lebih 500 pasukan kecemasan (ERT) akan ditugaskan untuk memberikan bantuan di lebuh raya.

PLUS dalam kenyataan memaklumkan, trak tunda dan kren juga akan ditempatkan di lokasi-lokasi kritikal bagi tujuan mengalihkan kenderaan yang terkandas serta pembersihan laluan lebuh raya.

“PLUS juga turut menempatkan lebih 6,000 petugas dari keseluruhan ekosistem lebuh rayanya di plaza-plaza tol, kawasan rehat dan rawat, hentian sebelah dan laluan utama lebuh raya meliputi anggota peronda, pembantu khidmat pelanggan dan penyelia plaza tol.

“Ini termasuk petugas Pusat Pemantauan Trafik (TMC), anggota RELA, Pasukan Bantuan Kecemasan (ERT) dan kakitangan penyelenggaraan untuk bersedia membantu pengguna lebuh raya,” katanya dalam kenyataan, hari ini.

Bagi mempertingkatkan tahap keselamatan, PLUS turut bekerjasama dengan Polis Diraja Malaysia (PDRM), Jabatan Pengangkutan Jalan (JPJ), Jabatan Bomba dan Penyelamat (JBPM) serta St John Ambulans untuk sebarang bantuan kecemasan di lebuh raya.

“Kerja-kerja penyelenggaraan dan pembinaan juga akan dihentikan dari 18 April hingga 7 Mei bagi memastikan perjalanan yang lancar untuk semua.

“Layari https://bit.ly/3ouRWfs untuk maklumat lanjut berkenaan persediaan PLUS dalam memastikan kelancaran trafik dan keselesaan pengguna lebuh raya sepanjang musim perayaan ini,” katanya.

Terdahulu, PLUS menjangkakan sebanyak dua juta kenderaan akan menggunakan lebuh raya rangkaiannya setiap hari sempena perayaan Hari Raya Aidilfitri.


Liga Arab desak Israel hentikan upacara Yahudi di al-Aqsa

BAITULMAQDIS, 20 Ramadan 1443, Jumaat – Liga Arab mendesak negara pengganas Israel menamatkan upacara keagamaan Yahudi di perkarangan Masjid al-Aqsa di Baitulmaqdis Timur yang diduduki.

Pihaknya memberi amaran bahawa tindakan sedemikian adalah penghinaan terang-terangan terhadap perasaan muslim dan boleh mencetuskan konflik yang lebih meluas.

Liga Arab mengatakan Israel telah menyekat orang Islam dalam hak beribadat mereka di Kota Lama Baitulmaqdis, sementara turut membenarkan Yahudi ultra-nasionalis memasuki tapak suci di bawah perlindungan polis.

“Tuntutan kami jelas bahawa al-Aqsa dan Haram al-Sharif di semua kawasannya adalah tempat ibadah tunggal bagi umat Islam,” tegas Menteri Luar, Jordan Ayman Safadi kepada pemberita selepas mesyuarat tergempar liga di Amman.

Mesyuarat itu diadakan bagi membincangkan apa yang disebut liga sebagai ‘dasar dan langkah haram Israel’ di Baitulmaqdis.

Sementara itu, Ketua Liga Arab, Ahmed Aboul Gheit berkata, Israel melanggar dasar berabad-abad yang menyatakan orang bukan Islam boleh melawat perkarangan al-Aqsa, tetapi mereka tidak boleh sembahyang di sana.

Minggu lalu, polis rusuhan Israel menyerbu perkarangan masjid al-Aqsa di mana sekurang-kurangnya 158 rakyat Palestin cedera dan ratusan ditahan.

Safadi, yang bercakap dengan Setiausaha Negara Amerika Syarikat, Antony Blinken minggu ini, bertemu pegawai kanan Jabatan Negara AS yang melawat wilayah itu pada Rabu lalu bagi langkah mengurangkan ketegangan di tapak suci itu.

Menteri Luar itu berkata, beliau telah menerima jaminan bahawa Israel akan menghalang penduduk Yahudi daripada memasuki al-Aqsa.

Perkarangan al-Aqsa adalah tapak ketiga paling suci Islam dan dikenali oleh umat Islam sebagai Haram al-Sharif.

Bagi orang Yahudi ia dikenali sebagai Temple Mount, tapak paling suci dalam agama Yahudi di mana mereka percaya terdapat dua kuil purba. – Agensi


Sinovac dan Pfizer sama berkesan melawan COVID-19

KUALA LUMPUR, 10 Zulhijjah 1442H, Selasa – Data perubatan mengenai penggunaan vaksin menunjukkan vaksin Sinovac dan Pfizer sama berkesan dalam melawan COVID-19, kata Ketua Pengarah Kesihatan Tan Sri Dr Noor Hisham Abdullah.

Dalam catatan Facebook hari ini, Dr Noor Hisham berkata pada 7 Julai, New England Journal of Medicine menerbitkan laporan mengenai pengalaman Sinovac di Chile mulai Februari hingga Mei 2021 yang melibatkan 4.2 juta individu diberi vaksin sepenuhnya berbanding 5.5 juta penduduk yang tidak diberi vaksin.

“Sinovac didapati boleh mengurangkan jangkitan COVID-19 sebanyak 65.9 peratus, mengurangkan rawatan di hospital sebanyak 87.5 peratus, mengurangkan jumlah pesakit ditempatkan unit rawatan rapi (ICU) sebanyak 90.3 peratus dan mengurangkan kadar kematian sebanyak 86.3 peratus,” katanya.

Dr Noor Hisham berkata ujian Pfizer sebaliknya yang melaporkan keberkesanan 95 peratus adalah sangat kecil dan hanya menganalisis 170 kes COVID-19 melibatkan sekumpulan lapan individu yang divaksinasi dan 162 orang yang tidak divaksinasi.

Oleh itu, beliau berkata tidak banyak perbezaan antara vaksin Sinovac dan Pfizer dalam penggunaannya.

“Kedua-duanya sangat berkesan untuk mencegah penyakit yang teruk dan dimasukkan ke hospital, tetapi kurang efektif untuk melawan COVID-19 bergejala ringan atau tanpa gejala,” tambahnya. – Bernama


COVID-19: Mutasi A701V tersebar ke banyak kluster gelombang ke-3

KUALA LUMPUR, 10 Jamadilawal 1442H, Jumaat – A701V, virus COVID-19 bermutasi yang dikesan dalam sampel Kluster Benteng LD di Sabah, telah tersebar ke sebahagian besar kluster dalam gelombang ketiga di Semenanjung Malaysia dan Sabah, kata Ketua Pengarah Kesihatan Tan Sri Dr Noor Hisham Abdullah.

Beliau berkata mutasi itu pertama kali dikesan dalam kalangan 22 jujukan SARS-CoV-2 dan antara kluster gelombang ketiga yang telah dijujukkan ialah Teratai, generasi ketiga Benteng LD, Tapak Bina Damanlela, Perigi, Selasih, Saguking, Tenaga, Kasih, Bah Ketil, Bukit dan Kaya.

“A701V itu kini menular bersama-sama jenis perebak utama D614G berikutan peningkatan luar biasa kes semasa gelombang ketiga.

“Memandangkan kebanyakan kluster mempunyai jenis ini, kehadiran A701V mungkin memberikan kelebihan tambahan kepada virus itu dalam menjadi strain dominan, mungkin menjadikannya lebih mudah menjangkiti,” katanya dalam kenyataan yang dimuat naik menerusi Facebook hari ini.

Dr Noor Hisham berkata prevalens A701V dalam kalangan kes gelombang ketiga ialah 86 peratus manakala D614G ialah 100 peratus.

Beliau berkata di peringkat global, Afrika Selatan, Australia, Belanda dan England juga melaporkan kehadiran jenis A701V pada waktu hampir sama dengan Malaysia.

“Dalam GISAID (satu inisiatif sains global dan sumber utama untuk data genom virus influenza), prevalens strain ini didapati sekitar 0.18 peratus dan peranan strain ini masih belum dapat dipastikan,” katanya.

Dr Noor Hisham berkata setakat ini Institut Penyelidikan Perubatan (IMR), Institut Kesihatan Negara (NIH), Kementerian Kesihatan (KKM) telah menjalankan analisis terhadap lebih 120 jujukan genom penuh SARS-CoV-2 daripada sampel klinikal yang merangkumi gelombang pertama hingga ketiga kes COVID-19 di Malaysia.

Mengenai varian baharu dari United Kingdom dengan nama saintifiknya VUI 202012/01, Dr Noor Hisham berkata buat masa ini virus itu tidak dijumpai di Malaysia.

Bagaimanapun katanya IMR akan terus menjalankan penjujukan genom untuk memantau kehadiran varian itu serta varian lain dan KKM akan terus berwaspada dengan mengambil pelbagai langkah untuk mencegah penularan varian baharu ke Malaysia. – Bernama


Iklan ziarah gereja masih belum dipinda untuk belia bukan Islam

BANGI, 24 Syaaban 1444H, Jumaat – Sebarang program yang dibuat bagi memujuk atau mempengaruhi orang Islam untuk cenderung atau minat kepada agama lain dilarang di Selangor.

Bahkan, perkara itu juga menjadi satu kesalahan di bawah Enakmen Ugama Bukan Islam (Kawalan Pengembangan Di Kalangan Orang Islam) 1988.

Demikian tegas Pengerusi Majlis Agama Islam Selangor (MAIS), Tan Sri Abdul Aziz Mohd Yusof susulan merujuk kepada iklan dan risalah yang diedarkan melalui media sosial serta elektronik baru-baru ini, berhubung program ‘Projek Artikel 11 Jom Ziarah’ anjuran Impact Malaysia di bawah Kementerian Belia dan Sukan (KBS).

Beliau berkata, program itu menjemput para belia di Malaysia yang berminat untuk mengetahui dengan lebih lanjut mengenai pelbagai agama berlainan termasuk acara di Gereje The Church of Our Lady of Lourdes, Klang esok.

“Daripada penelitian kepada iklan dan risalah yang diedarkan ini, MAIS berpandangan program ini mempunyai unsur-unsur bagi menarik minat belia khususnya belia Islam untuk mempelajari atau menimba ilmu berkaitan dengan agama selain daripada agama Islam.

“Program sebegini jika dibenarkan untuk dianjurkan boleh mempengaruhi pemikiran para belia Islam secara halus dan tanpa disedari untuk cenderung atau tertarik dengan agama selain dari agama Islam yang sedang dianuti oleh mereka,” katanya dalam kenyataan, hari ini.

Abdul Aziz berkata, MAIS berpendirian bahawa kesefahaman, toleransi dan perpaduan masyarakat sangat penting untuk memastikan keharmonian serta keamanan Malaysia.

Bagaimanapun, program mempelajari agama lain selain Islam di mana-mana gereja atau rumah ibadat memerlukan kepada kawalan serta sekatan tertentu untuk memastikan tiada elemen memujuk orang Islam terpengaruh dan minat agama lain, termasuk tiada penglibatan orang Islam dalam ritual agama lain.

“MAIS menyeru semua masyarakat agar menghormati kedudukan agama Islam sebagai agama Persekutuan sepertimana yang termaktub dalam Perkara 3 Perlembagaan Persekutuan.

“Walaupun Fasal 11(1) Perlembagaan Persekutuan menjamin hak tiap-tiap orang untuk menganuti dan mengamalkan agama masing-masing, namun ia masih tertakluk kepada undang-undang yang digubal untuk mengawal dan menyekat pengembangan apa-apa doktrin dan kepercayaan agama lain di kalangan orang Islam sepertimana yang dijelaskan dalam Fasal 11(4) Perlembagaan Persekutuan,” katanya.

Menurut Abdul Aziz, pihaknya turut mengambil maklum kenyataan terbaharu Menteri Belia dan Sukan, Hannah Yeoh di Parlimen bahawa program yang asalnya terbuka kepada semua orang, kini ditukar dan dihadkan kepada para belia bukan Islam sahaja.

“Namun semakan pihak MAIS setakat ini mendapati bahawa risalah dan iklan yang telah diedarkan di media-media sosial dan elektronik masih tidak dipinda bagi menunjukkan program ini dikhaskan hanya untuk orang bukan Islam.

“MAIS mengambil kesempatan ini untuk menasihatkan kepada mana-mana penganjur sama ada daripada sektor awam, pertubuhan bukan kerajaan atau badan lain yang berhasrat mengadakan aktiviti dan program atas dasar perpaduan dan keharmonian agar perlu lebih berhati-hati dan menjaga sensitiviti umat Islam dan masyarakat di negara kita,” katanya.


Bayaran balik pinjaman PTPTN ditangguh 3 bulan lagi

BANGI, 17 Jamadilawal 1442H, Jumaat – Kerajaan bersetuju melanjutkan tempoh penangguhan bayaran balik pinjaman Perbadanan Tabung Pendidikan Nasional (PTPTN) selama tiga bulan kepada peminjam yang layak.

Menteri Pengajian Tinggi, Datuk Seri Noraini Ahmad berkata, keputusan itu diambil kerana kerajaan prihatin dan menyedari terdapat peminjam PTPTN yang masih terkesan dengan pandemik COVID-19 serta belum berupaya membuat bayaran balik pinjaman.

Sehubungan itu, peminjam yang terkesan boleh mengemukakan permohonan melalui portal rasmi PTPTN mulai 5 Januari hingga 31 Mac 2021, katanya.

“Tempoh penangguhan bayaran balik pinjaman bermula dari bulan permohonan pelanjutan diluluskan.

“Butiran berkenaan pelaksanaan pelanjutan penangguhan bayaran balik pinjaman ini akan diperincikan oleh PTPTN,” katanya dalam kenyataan, hari ini.

Noraini berharap pengumuman pelanjutan bayaran pinjaman dapat membantu meringankan beban yang ditanggung peminjam PTPTN.

Sebarang pertanyaan lanjut boleh menghubungi Careline PTPTN di talian 03-21933000 yang beroperasi Isnin hingga Jumaat dari 9 pagi hingga 5 petang.

Sebelum ini, kerajaan telah menangguhkan bayaran balik pinjaman PTPTN mulai 19 Mac 2020 hingga 31 Disember 2020 kepada semua peminjam berikutan pandemik COVID-19.


Sultan Nazrin titah wakil ADUN Bersatu, PAS menghadap

IPOH, 22 Rabiulakhir 1442H, Selasa – Sultan Perak Sultan Nazrin Shah menitahkan wakil daripada Ahli Dewan Undangan Negeri (ADUN) Bersatu dan PAS menghadap baginda hari ini berhubung kemelut politik negeri itu.

Ahli Dewan Negara Perak Datuk Seri Mohd Annuar Zaini berkata pihak istana sedang menunggu wakil-wakil daripada kedua-dua parti untuk menghadap Sultan Nazrin pada bila-bila masa bagi mendengar pendirian mereka tentang penubuhan kerajaan negeri yang baharu.

“Presiden Umno Datuk Seri Ahmad Zahid Hamidi dan Pengerusi Badan Perhubungan Umno Negeri Perak Datuk Saarani Mohamad telah memaklumkan status terkini pagi tadi dan status terkini yang dipersembahkan (kepada Sultan Perak) memang perlu meyakinkan.

“Dengan itu, selanjutnya baginda telah menitahkan wakil daripada Bersatu dan PAS untuk menghadap pada bila-bila masa hari ini,” katanya.

Mengenai istiadat mengangkat sumpah jawatan Menteri Besar Perak, Mohd Annuar berkata majlis itu hanya akan dilaksanakan setelah Sultan Nazrin yakin akan majoriti mudah yang diperoleh calon bagi menubuhkan kerajaan.

Terdahulu, Ahmad Zahid ketika ditemui media selepas menghadap Sultan Nazrin berkata pihaknya telah mempersembahkan nama calon daripada parti itu untuk jawatan Menteri Besar Perak.

Tanpa menyatakan siapa calon itu, beliau berkata individu itu diyakini bukan sahaja mempunyai sokongan majoriti, malah lebih daripada itu.

Dewan Undangan Negeri (DUN) Perak mempunyai 59 ADUN dan majoriti mudah adalah sebanyak 30.

Selain nama Saarani, turut disebut-sebut sebagai bakal Menteri Besar ke-14 itu ialah Datuk Shahrul Zaman Yahya yang juga ADUN Rungkup.

Jawatan Menteri Besar Perak kini kosong selepas Datuk Seri Ahmad Faizal Azumu meletak jawatan Sabtu lepas setelah gagal mendapat sokongan dalam usul undi kepercayaan majoriti Ahli Dewan terhadap Menteri Besar semasa Persidangan DUN sehari sebelumnya.

Menerusi usul yang dibawa Datuk Abd Manap Hashim (BN-Pengkalan Baharu), Ahmad Faizal yang juga ADUN Chenderiang hanya memperoleh 10 sokongan berbanding 48 menentang, manakala satu berkecuali.

DUN Perak merangkumi 25 BN, DAP (16), Amanah (5), Bersatu (5), PKR (3) dan PAS (3), manakala Gerakan dan Bebas masing-masing satu kerusi. – Bernama


Dakwa LTTE bukan pengganas, Tun M cuba tutup cerita surat tular

Oleh Siti Hafidah Abd Ghaffar

BANGI, 15 Muharram 1442H, Khamis – Bekas Perdana Menteri, Tun Dr Mahathir Mohamad diminta menarik kembali kenyataannya berhubung kumpulan pengganas Harimau Pembebasan Tamil Elam (LTTE).

Presiden gerakan Islam Ikatan Muslimin Malaysia (ISMA), Haji Aminuddin Yahaya berkata, Dr Mahathir seharusnya sedar bahaya dibawa LTTE dan tahu apa yang mereka lakukan boleh menggugat negara.

“LTTE telah diisytiharkan sebagai kumpulan pengganas tak kira sama ada di Sri Lanka atau di mana-mana kerana ia tetap bahaya.

“Seperti juga Jemaah Islamiah yang ditangkap di Singapura dan kemudian di Malaysia. Ini bukan jenayah biasa tetapi pengganas,” katanya ketika dihubungi Ismaweb.net, hari ini.

Haji Aminuddin yakin tindakan Dr Mahathir itu bagi menutup isu penyebaran surat meminta Kementerian Dalam Negeri (KDN) mengeluarkan LTTE daripada senarai pengganas.

Selain itu, beliau turut membidas, bekas Perdana Menteri itu menggunakan contoh pergerakan Hamas yang dilabelkan sebagai pengganas oleh Amerika Syarikat (AS).

“Dr Mahathir cuba untuk ‘cover’ balik surat yang telah ‘tersilap’ buat.

“Macam mana Hamas kita boleh kata pengganas walhal mereka di Palestin, mereka memperjuangkan tanah Palestin dari diceroboh. Malah, sekarang mereka dah jadi kerajaan kerana menang dalam pilihan raya,” katanya.

Terdahulu, Dr Mahathir menjelaskan isu penyebaran surat meminta KDN mengeluarkan LTTE daripada senarai pengganas, tidak bermaksud beliau menyokong pergerakan itu.

Beliau bagaimanapun tidak mengesahkan kesahihan surat terbabit dan menegaskan Malaysia tidak seharusnya melabel sesebuah organisasi sebagai pengganas hanya kerana negara lain berbuat demikian.

“Bukan bermaksud saya sokong LTTE, saya tak sokong LTTE, saya bukan kata Hamas itu pengganas, Hamas ditakrif sebagai pengganas oleh Amerika Syarikat.

“Saya dulu pun jumpa pemimpin Hamas, Ismail Haniyeh, kita bincang mengenai perjuangan dia, dia berkawan dengan saya, jadi itu saya nak terangkan, tak perlu cari masalah.

“Masalah (LTTE) itu berlaku di Sri Lanka, tak perlu ambil tindakan macam itu (di negara ini),” katanya.

Isu LTTE menjadi hangat apabila 12 individu termasuk dua Ahli Dewan Undangan Negeri (ADUN) didakwa di mahkamah atas tuduhan memberi sokongan dan memiliki item berkaitan kumpulan itu.


Arab Saudi kutuk menteri Israel mahu guna bom nuklear serang Gaza

GAZA, 22 Rabiulakhir 1445H, Isnin – Arab Saudi mengutuk keras kenyataan melampau Menteri Kabinet Israel yang memberi bayangan mahu menggunakan bom nuklear ketika menyerang Semenanjung Gaza, lapor Anadolu.

Kementerian Luar Arab Saudi mendakwa, kegagalan kerajaan Israel memecat menteri itu lagi membuktikan sikap Zionis yang menghiraukan piawaian manusia, etika, agama dan undang-undang.

Terdahulu, Menteri Warisan Israell, Amichai Eliyahu mendakwa, salah satu pilihan rejim Zionis dalam peperangan dengan Gaza ialah menggugurkan bom nuklear di wilayah terkepung itu.

Menerusi temubual di radio, Eliyahu juga menyuarakan bantahannya untuk membenarkan sebarang bantuan kemanusiaan ke Gaza.

Beliau juga menyamakan rakyat Palestin seperti Nazi dan secara terbuka menyatakan tidak membenarkan sebarang bantuan masuk ke Gaza.

Ahli politik sayap kanan itu seterusnya mendakwa Gaza tidak mempunyai hak untuk wujud, dan berkata sesiapa yang mengibarkan bendera Palestin atau Hamas “tidak boleh terus hidup di muka bumi.”

Bagaimanapun selepas mengeluarkan kenyataan melampau itu beliau digantung daripada mesyuarat kerajaan.

Perkara berkenaan dikeluarkan pejabat Perdana Menteri sambil menambah kenyataan yang dikeluarkan Menteri berusia 46 tahun itu tidak berdasarkan realiti.

Sehingga kini rejim pengganas telah menggugurkan ribuan bom di Semenanjung Gaza, membunuh hampir 10,000 orang termasuk 3,900 kanak-kanak dalam tempoh kurang sebulan. – Agensi


Sri Lanka pinda Perlembagaan kurangkan kuasa eksekutif presiden

COLOMBO, 25 Rabiulawal 1444H, Sabtu – Parlimen Sri Lanka meluluskan pindaan Perlembagaan negara bagi mengurangkan kuasa eksekutif presiden, meningkatkan perlindungan antirasuah serta mencari jalan menyelesaikan krisis kewangan.

Sri Lanka kini berdepan krisis kewangan sekali gus menjejaskan bayaran untuk barangan import penting termasuk bahan api, makanan, gas memasak dan perubatan.

Rakyat menyalahkan bekas Presidennya, Gotobaya Rajapaksa berikutan memperkenalkan pelbagai polisi yang salah termasuk pemotongan cukai sehingga menyebabkan negara berdepan krisis kewangan yang kritikal.

Selain lambat membuat keputusan untuk mendapat bantuan daripada Tabung Kewangan Antarabangsa (IMF), krisis itu sekali gus menyebabkan Sri Lanka gagal membayar hutang luar.

Sementara itu, Menteri Perundangan, Wijedasa Rajapakshe memberitahu Parlimen, pindaan berkenaan bukan sahaja membantu membawa perubahan sistem yang dituntut rakyat Sri Lanka, tetapi diyakini mendapat program IMF serta bantuan antarabangsa lain yang berpotensi membina semula ekonomi negara.

Bulan lepas, Sri Lanka menandatangani perjanjian awal dengan IMF untuk mendapat pinjaman sebanyak AS$2.9 bilion.

Bagaimanapun, pindaan Perlembagaan telah mendapat bantahan daripada parti pembangkang yang menyelar langkah itu.

Mereka turut mendakwa pindaan berkenaan adalah tindakan yang tidak meluas dan menjamin akauntabiliti serta mampu mengurangkan kuasa kerajaan.

“Ini hanya langkah sementara dengan kuasa presiden dan pindaan itu tidak melaksanakan perubahan ketara,” kata penyelidik kanan di Pusat Dasar Alternatif, Bhavani Fonseka.

Namun, pindaan berkenaan diluluskan dengan majoriti dua pertiga seperti yang diperlukan. – Agensi


PKPD di Kampung Dambai Inanam, Kota Kinabalu bermula esok

KUALA LUMPUR, 13 Ramadan 1442H, Ahad – Perintah Kawalan Pergerakan Diperketatkan (PKPD) akan dilaksanakan di Kampung Dambai Inanam, Kota Kinabalu, Sabah bermula esok hingga 9 Mei.

Menteri Kanan (Keselamatan), Datuk Seri Ismail Sabri Yaakob berkata, ini susulan peningkatan mendadak kes positif COVID-19 di kawasan itu.

“Sehingga kini, Kementerian Kesihatan (KKM) telah melakukan 74 ujian saringan dan daripada jumlah itu, enam kes positif direkodkan dalam tempoh seminggu.

“Pelaksanaan PKPD ini untuk memudahkan KKM melaksanakan saringan secara bersasar ke atas semua yang terlibat dan seterusnya mengekang penularan jangkitan COVID-19 ke komuniti luar,” katanya dalam kenyataan hari ini.

Sementara itu, Ismail Sabri berkata, PKPD di lima lokaliti di mukim Hulu Besut, Besut, Terengganu iaitu Kampung Belaoh, Kampung PPRT Belaoh Baru, Kampung Keruak, Kampung Pak Sik dan Felcra Keruak dilanjutkan sehingga 4 Mei.

Beliau berkata, KKM melaporkan penularan kes secara berterusan dalam kalangan penduduk di kawasan itu dengan 22 kes positif COVID-19 sedang dirawat.

“Setakat ini, 107 kes positif COVID-19 direkodkan melibatkan kesemua lokaliti itu hasil 2,077 ujian saringan,” katanya.

Beliau turut memaklumkan penamatan PKPD susulan penurunan kes baharu di Penjara Tapah, Perak dan Kampung Meruntum, Putatan, Sabah pada 26 April seperti dijadualkan.

Ismail Sabri berkata, sejumlah 243 individu ditahan semalam kerana ingkar prosedur operasi standard (SOP) dan 219 daripada mereka dikenakan kompaun manakala 24 lagi direman.

Merujuk Operasi Benteng pula, beliau berkata, 22 pendatang tanpa izin ditahan semalam dan tiga kenderaan darat dirampas. – Bernama


Arab Saudi isytihar kerugian pelaburan hampir AS$11 bilion

RIYADH, 23 Zulhijjah 1444H, Rabu – Dana Pelaburan Awam (PIF) Arab Saudi mengisytiharkan kerugian pelaburan hampir AS$11 bilion pada 2022, lapor Bloomberg, selepas berbelanja besar pada saham Amerika Syarikat (AS) dan pelaburan teknologi.

Dana kekayaan kerajaan bernilai AS$650 bilion dipengerusikan Putera Mahkota Mohammed bin Salman – ia merupakan sumber utama untuk mempelbagaikan ekonomi Arab Saudi daripada pergantungan kepada hasil minyak.

Walaupun terdapat minat media mengenai projek mega seperti Neom, Arab Saudi telah gagal menarik pelabur luar dan bergantung kepada dana kekayaan negaranya.

Kerajaan berbelanja besar pada saham AS berikutan pandemik coronavirus. Pada 2022, pemfailan menunjukkan ia membelanjakan AS$7 bilion saham dalam syarikat termasuk Starbucks, Zoom, Amazon, Alphabet dan BlackRock.

PIF juga telah meletakkan pertaruhan yang lebih berani pada permainan, anime dan K-pop.

Pada Januari 2022, PIF melancarkan Savvy Games Group dengan mandat AS$38 bilion untuk menjadikan kerajaan itu ‘hab global utama untuk sektor permainan dan e-sukan’.

Pemfailan Februari 2023 mendedahkan bahawa PIF telah menjadi pelabur luar terbesar Nintendo, dengan 8.26 peratus daripada saham syarikat Jepun itu.

Arab Saudi merupakan ekonomi berprestasi tinggi dalam G-20 tahun lepas, kerana kerajaan itu menikmati keuntungan ekonomi daripada kenaikan harga tenaga selepas pencerobohan Russia ke atas Ukraine.

Ia telah menggunakan dana itu untuk meneruskan projek-projek mega seperti bandar futuristik Neom dan projek pelancongan Laut Merah.

Pihaknya juga telah memberi tumpuan besar kepada sukan tradisional, memburu bintang bola sepak yang semakin tua, Cristiano Ronaldo ke kelab Riyadh Al-Nassr dan memutuskan perjanjian dengan Jelajah PGA.

Harga minyak, bagaimanapun, telah merosot kira-kira 40 peratus daripada paras tertinggi Mei 2022 iaitu AS$125 setong kepada sekitar AS$78.

Menurut IMF, Arab Saudi memerlukan harga minyak melebihi AS$80 setong untuk mengimbangi bajet dan projek meganya.

Selain itu, dalam usaha untuk meningkatkan harga, kerajaan telah cuba mengawal pengeluar minyak lain untuk mengurangkan pengeluaran. Arab Saudi, bagaimanapun, telah dihalang oleh Russia, rakan kongsi dalam kartel minyak Opec+.

Beberapa penganalisis mula meramalkan bahawa penurunan harga minyak boleh menjejaskan ekonomi Arab Saudi.

Ahad lalu, Bloomberg meramalkan jika Arab Saudi kekal di landasan pengurangan pengeluaran minyak, ekonominya boleh menguncup satu peratus pada separuh terakhir 2023. – Agensi